Kidal Yang Istimewa

13 Ogos dua hari lepas merupakan Hari Kidal Sedunia yang telah disambut di seluruh dunia dan dikenali sebagai Left Handers Day. Tahukah anda bahawa terdapat hanya lebih kurang 10% daripada orang di dunia ini adalah kidal, manakala selebihnya merupakan mereka yang menggunakan tangan kanan dalam aktiviti seharian. Malah, ramai penyelidik dan pakar berpendapat bahawa peratusan ini adalah konsisten sejak dahulu lagi. Kenapakah orang yang kidal ini dianggap lebih berbeza berbanding orang biasa yang menggunakan tangan kanan?

Berdasarkan sejarah, individu yang cenderung menggunakan anggota badan pada sebelah kiri dianggap sebagai seseorang yang membawa aura negatif berbanding dengan mereka yang menggunakan anggota badan kanan. Kidal ini juga sebenarnya dikenali sebagai sinistrality, di mana perkataan ini berasal daripada perkataan Latin, iaitu sinister yang membawa maksud kiri atau malang.

Pada zaman pertengahan, individu yang kidal ini terpaksa hidup dalam bahaya akibat daripada tuduhan-tuduhan yang dilemparkan terhadap mereka yang dikaitkan dengan penggunaan sihir dan ilmu hitam. Malah, pada abad ke-19, seorang pakar sosiologi Perancis, Robert Hertz yang mengembara ke kawasan selatan benua Afrika telah menyatakan bahawa, puak Zulu di Afrika akan mengisi air yang mendidih ke dalam sebuah lubang dan meletakkan tangan kiri anak-anak mereka ke dalamnya, bertujuan untuk mengelakkan penggunaan tangan kiri.

Namun, di sebalik segala konotasi negatif yang dikaitkan dengan mereka yang kidal ini, sejarah turut menunjukkan bahawa kidal tidak selalunya berhubung dengan perkara yang jahat atau nasib malang. Masyarakat Celt purba sebagai contohnya, mempunyai kepercayaan mengenai bahagian kiri yang dikaitkan dengan feminity, iaitu sumber kepada seluruh kehidupan. Dan kepercayaan ini menjadikan mereka memuja bahagian kiri dan menganggapnya sebagai suatu anggota yang suci.

Masyarakat Greek purba turut mempunyai kefahaman mereka yang tersendiri mengenai bahagian kiri dan kanan, di mana lelaki dan perempuan dikatakan mewakili bahagian yang berbeza, iaitu lelaki adalah kanan, manakala perempuan mewakili bahagian kiri. Ini adalah berkaitan dengan mitos pada waktu itu, iaitu mereka percaya bahawa lelaki diciptakan daripada benih yang datang daripada bahagian kanan testikel, manakala perempuan yang dilahirkan pula adalah hasil daripada benih yang datang daripada bahagian kiri.

Kajian sains terhadap kidal

Secara umumnya, bagaimana seseorang itu cenderung menjadi kidal masih tidak begitu difahami dan kajian mengenainya masih rancak dijalankan sehingga kini. Terdapat pelbagai teori yang dikaitkan dengan kidal, di mana setiap penyelidik mempunyai pendapat mereka yang tersendiri tentang bagaimana kidal ini boleh berlaku. Satu daripada teori dan pendapat yang popular ialah berkaitan dengan brain lateralization, iaitu berkaitan dengan fungsi istimewa hemisfera otak (hemispheric functional specializations).

Berdasarkan penerangan yang diberikan oleh Singg & Martin (2016), dalam kalangan individu biasa yang menggunakan tangan kanan, bahagian hemisfera kiri otak akan mengawal segala aktiviti yang berlaku seperti percakapan dan pergerakan, dan keadaan ini adalah terbalik bagi individu yang kidal. Keadaan otak bagi mereka yang kidal adalah bergantung kepada hemisfera kanan atau kedua-dua hemisfera otak akan mengawal situasi pemprosesan verbal dan aktiviti yang lain. Bahagian hemisfera kanan otak ini banyak mengawal keadaan yang berkaitan dengan persekitaran, muzik, kesenian, geometri dan estetika.

Terdapat konflik dalam kalangan penyelidik mengenai kecenderungan jantina yang lebih dominan terhadap kidal ini. Namun, berdasarkan kajian meta-analysis yang dijalankan, didapati bahawa lelaki adalah lebih cenderung untuk menjadi kidal berbanding dengan perempuan. Kajian yang dijalankan juga turut menemui kaitan di antara individu kidal dengan pelbagai masalah fizikal dan psikologi. Antaranya ialah individu kidal dikatakan lebih banyak mengalami masalah skizofrenia, autism dan masalah kecelaruan personaliti. Malah, individu kidal juga juga cenderung untuk mengalami penyakit-penyakit kronik seperti masalah jantung, asma dan migrain.

Meskipun individu kidal dikaitkan dengan pelbagai masalah kesihatan dan psikologi, namun masih terdapat kajian-kajian lain yang menunjukkan penemuan istimewa dalam kalangan orang yang kidal. Individu kidal mempunyai IQ yang lebih tinggi berbanding individu biasa yang menggunakan tangan kanan dan kebanyakan individu yang mempunyai nama besar dalam bidang seni dan muzik merupakan individu kidal. Antara contoh individu kidal yang terkenal dalam sejarah ialah Barack Obama, Bill Clinton, Leonardo da Vinci, Pablo Picasso dan Michelangelo Buonarroti.

Kidal juga kerap ditemui dalam kalangan atlet dan ahli sukan. Individu kidal yang bergelar ahli sukan dikatakan mempunyai kebolehan dan potensi yang lebih besar untuk berjaya, terutamanya dalam sukan judo, tenis dan tinju. Antara contohnya ialah jaringan gol yang dilakukan oleh Andreas Brehme, hasil sepakan kaki kirinya pada perlawanan suku akhir Piala Dunia pada tahun 1986.

Peralatan untuk individu kidal

Sejajar dengan perkembangan teknologi, pada masa kini terdapat banyak peralatan serta objek yang telah direka khusus untuk kemudahan individu kidal. Ini menunjukkan  bahawa masyarakat semakin menerima individu kidal dan perbezaan yang mereka miliki berbanding individu biasa.

Produk dan peralatan khusus untuk orang kidal ini kebiasaannya direka mengikut kesesuaian dan bertujuan untuk memudahkan aktiviti seharian bagi individu kidal. Antara produk utama yang direka khusus bagi individu kidal ialah tetikus komputer dan gunting. Kedua-dua peralatan ini adalah antara objek yang biasa digunakan dalam aktiviti seharian, maka inisiatif dan usaha yang diambil oleh syarikat pengeluar dalam menyediakan versi berbeza bagi individu kidal amatlah dihargai.

Kesimpulan

Kidal bukanlah suatu penyakit mahupun suatu keadaan yang membawa malang kepada orang lain. Individu kidal adalah mereka yang istimewa kerana dianugerahkan Tuhan untuk menggunakan anggota kiri untuk melakukan aktiviti seharian mereka. Individu kidal juga mempunyai bakat yang luar biasa dalam bidang seni dan muzik. Namun, segalanya adalah bergantung kepada usaha dan keyakinan diri yang perlu ada dalam diri setiap individu, dan kidal ataupun tidak bukanlah penentu kepada apa jua pencapaian yang dimiliki oleh mereka.

Rujukan

Gutwinski, S., Löscher, A., Mahler, L., & Kalbitzer, J. (2011). Understanding Left-Handedness. Dtsch Arztebl Int, 108(50), 849–853.

Llaurens, V., Raymond, M., & Faurie, C. (2009). Why are some people left-handed? An evolutionary perspective. Philosophical Transactions of the Royal Society B: Biological Sciences, 364(1519), 881–894. https://doi.org/10.1098/rstb.2008.0235

Singg, S., & Martin, Z. (2016). Left-handedness and artistic abilities: A first look. Biology and Medicine, 8(2), 1000271. https://doi.org/10.4172/0974-8369.1000271

Willems, R. M., Der Haegen, L. Van, Fisher, S. E., & Francks, C. (2014). On the other hand: Including left-handers in cognitive neuroscience and neurogenetics. Nature Reviews Neuroscience, 15(3), 193–201. https://doi.org/10.1038/nrn3679


Peristiwa Uthmaniyyah Menghapuskan Sendiri Tentera Elit Janissari

Empayar Uthmaniyyah adalah kerajaan yang sangat sinonim dengan satu nama pasukan tentera elit ini, pasukan ini adalah yang paling terkenal sepanjang sejarah Turki selama berabad-abad, mereka adalah tentera elit Janissaries.

Kemalangan Yang Bermakna (Auspicious Incident) dinamakan sempena hari yang menandakan pembun*han askar-askar Janissari di tangan Sultan Mahmud II, sekaligus mengakhiri kegemilangan pasukan itu.

Dengan kekuatan ketenteraan yang sangat terlatih dan tempoh usianya yang wujud hampir sepanjang tempoh berdirinya Empayar Uthmaniyyah, anggota-anggota tentera Janissari pada asalnya terdiri sepenuhnya dari golongan hamba-hamba yang terikat menjadi hakmilik empayar setelah diambil sebagai hamba dan agama mereka ditukar dari Kristian ke Islam.

Walaupun datang dari sejarah latarbelakang yang mungkin kelihatan kejam pada pandangan dunia moden, askar-askar Janissari sebenarnya telah berjuang dengan bersemangat, berani dan jujur untuk Empayar Uthmaniyyah, mereka terlibat dalam banyak pertemp*ran yang penting, termasuklah Penakl*kan Konstantinopel.

Ini kerana mereka dibesarkan, dididik dan dilatih dengan begitu baik dan teratur sekali.

Malangnya, zaman keemasan Janissari tidak mampu bertahan selamanya, dan penurunan piawaian pengambilan rekrut menyebabkan tahap kesetiaan dan keberkesanan pasukan itu semakin berkurangan.

Menjelang tempoh akhir mereka berperanan sebagai kekuatan per*ng Uthmaniyyah yang tiada tandingan, askar Janissari tidak lebih dari sekumpulan masyarakat kelas elit yang berusaha menguasai pemerintahan melalui pengaruh dan kekuatan ketenteraan mereka.

Hal ini sering membuat mereka bertindak menentang para sultan yang masih memiliki kedaulatan ke atas kuasa mereka jika secara teknikalnya, dan mereka sering terlibat dalam beberapa usaha rampasan kuasa.

Semua itu berakhir, bersama dengan para anggota tentera Janissari sekaligus, pada bulan Jun tahun 1826, ketika Sultan Mahmud II memerintahkan mereka semua dihapuskan dalam sebuah peristiwa yang dikenali sebagai Kemalangan Yang Bermakna (Turki: Vaka-i Hayriye. Inggeris: Auspicious Incident).

Pembun*han Kejam Yang Tersusun Dengan Jaya

Rancangan untuk menghapuskan pasukan elit Janissari adalah sekejam dengan tahap keberkesanannya. Sultan menggunakan khidmat pasukan Sipahi – divisyen unit tentera berkudadengan sejarah yang lebih panjang daripada pasukan Janissari untuk menjadi ‘malaikat m*ut’.

Janissari dan Sipahi sebenarnya telah lama mengalami persaingan yang agak sengit, maka, para tentera penunggang kuda itu amat berbesar hati untuk menyumbang sebanyak mungkin terhadap kemusnahan kegemilangan Janissari.

Mereka menggunakan kepantasan mereka untuk mendesak pasukan Janissari berundur kembali ke barak utama mereka, yang sedang dikepung oleh bala tentera Mahmud II bersenjatakan meriam dan artileri.

Apabila tiba saatnya, Mahmud II terus mengarahkan barak yang penuh dengan askar Janissari itu dibedil dan membakar habis seluruh kawasan itu dalam sekelip mata, sekaligus membun*h lebih dari 4,000 orang anggota tentera Janissari hanya dalam satu ser*ngan.

Saki baki anggota-anggota Janissari yang terselamat dipecahkan dan tersebar ke merata tempat, majoritinya samada dihukum bun*h atau diasingkan keluar negeri, atau dipenjarakan. Dalam masa satu hari sahaja, sejarah pasukan elit Janissari yang berusia 500 tahun telah berakhir.

Ketika Janissari dihapuskan pada tahun 1826, ini menandakan berakhirnya pengaruh mereka yang sangat lama sebagai kuasa ketenteraan utama di dalam Empayar Uthmaniyyah.

Janissari mula bergerak pada akhir abad ke-14, mereka terlibat dalam hampir setiap konflik besar Uthmaniyyah selama 500 tahun ke depan. Janissari telah memainkan peranan penting dalam Penakl*kan Konstantinople pada 29 Mei 1453;  yang kemudian ditukar namanya menjadi kota Istanbul, ibu kota Empayar Uthmaniyyah.

Itu bererti Sultan Mahmud II telah mengambil keputusan yang melibatkan satu sejarah yang banyak dan panjang apabila dia ber*ngkat untuk menghapuskan pasukan Janissari, ia menjadikannya satu keputusan yang tidak boleh dianggap ringan bagi dirinya.

Dari Kelas Hamba Ke Bangsawan Elit

Pada awal kemunculan Janissari, askar-askar Janissari ini keseluruhannya terdiri dari golongan hamba lelaki Kristian, yang kemudiannya memeluk Islam dan bersumpah untuk berkhidmat hanya kepada sultan. Ini menjadikan Janissari tidak perlu dikenakan cukai, kerana mereka tidak menjana pendapatan mereka dengan bebas.

Namun, seiring beralihnya waktu dan zaman, peraturan dan undang-undang mengenai pengambilan rekrut Janissari kian berubah, dan ada waktunya, mereka yang telah berpendapatan tetap dibolehkan menyertai unit Janissari, mereka juga boleh menjalankan perniagaan sendiri dan mendapatkan keuntungan dari dagangan mereka.

Ini secara tidak langsung menjadikan mereka sebagai salah satu kelompok bangsawan elit dalam masyarakat yang memiliki kekuatan ketenteraan yang sangat besar, namun masih dibebaskan dari dikenakan cukai. Secara dasarnya, isu ini mencetuskan gelombang kecemburuan dan kebencian diantara golongan pelbagai kelas di seluruh Empayar ini.

Asas seorang tentera Janissari adalah seorang hamba yang berbai’ah setia kepada sultan Empayar Uthmaniyyah, dan perintah mereka adalah kekal atau secara teknikalnya mereka harus berdampingan dengan sultan hingga seseorang menghancurkan mereka.

Namun, akhirnya, pihak Janissari mulai mentafsirkan istilah “sultan” dalam sumpah mereka adalah merujuk kepada satu kedudukan / kedaulatan takhta – dan bukan untuk individu tertentu yang menjadi Sultan.

Doktrin salah itu menyebabkan mereka sesuka hati bangkit menentang mana-mana sultan yang mereka tidak sukai dan menuntut menggantikannya dengan ahli kerabat pilihan mereka.

Pasukan Janissari terlibat dalam rampasan kuasa yang tidak terhitung jumlahnya, mereka menggunakan kekuatan tentera, pengaruh dan keutuhan ekonomi sendiri lalu menjadikan Janissari satu entiti ‘king maker’ dan satu-satunya kekuatan politik yang dominan didalam Empayar Uthmaniyyah selepas Sultan.

Pada mulanya, Uthmaniyyah memiliki banyak negara jajahan Kristian yang mampu menyediakan anak-anak lelaki untuk diambil sebagai hamba sebelum diserap ke dalam pasukan Janissari, mereka adakalanya diserahkan secara sukarela oleh ibu bapa sendiri dengan harapan dapat menyediakan mereka kehidupan yang lebih baik dan terjamin dalam kerajaan.

Namun, akhirnya, keperluan Empayar dan pengaruh Janissari makin bertambah, dan syarat pengambilan rekrut mula dikecilkan. Pada awalnya, anak merdeka dari keturunan Janissari dibenarkan untuk menyertai, kemudian mana-mana pemuda Muslim yang lahir di dalam Empayar Uthmaniyyah boleh mendaftar.

Penurunan tahap skop kelayakan pengambilan ini dengan pantasnya menyebabkan hilangnya nilai kesetiaan dan moral yang besar dikalangan askar-askar Janissari, menjadikan mereka kerap memberontak dan menentang para sultan dalam banyak kejadian yang boleh dianggap sebagai penderhakaan.

Ketika Mahmud II menaiki takhta Sultan Empayar Uthmaniyyah, dia mentadbir dengan menanam benih pendapat buruk tentang pasukan elit Janissari.

Mahmud telah menyaksikan beberapa pendahulunya kehilangan takhta, bahkan nyawa mereka sendiri dalam siri rampasan kuasa yang didalangi oleh Janissari, lagi pula Empayar Uthmaniyyah pada saat itu masih baru terlibat dalam beberapa kekalahan ketenteraan yang memalukan.

Namun, tentera Janissari adalah musuh yang sangat kuat, dan Mahmud II tidak boleh mengeluarkan senjatanya sebarangan.

Sebagai alternatif, dia dengan penuh berhati-hati merancang dan menunggu selama hampir dua dekad, dari hari pertabalannya pada tahun 1808 hinggalah pada hari peristiwa ‘Kemalangan Yang Bermakna’ pada tahun 1826. Permainan panjang itu membuahkan hasil jua untuk Mahmud akhirnya.

Salah satu matlamat utama Sultan Mahmud II dalam pemerintahannya adalah mahu memodenkan secara kebaratan seluruh struktur utama Empayar Uthmaniyyah, yang merupakan satu berita buruk bagi legasi sejarah seperti Janissari.

Pasukan tentera elit ini agak bongkak dan secara tradisinya berjuang keras untuk menentang perubahan atas dasar konservatif yang tipikal, termasuklah insiden di mana mereka telah melakukan pemberontakan pada skala penuh hanya kerana menentang perintah untuk memperbaharui pakaian seragam mereka.

Hasrat modenisasi Mahmud dan keinginan pihak Janissari untuk mempertahankan tradisi kuno mereka menyebabkan munculnya jalan untuk konflik, Mahmud telah melakukan sedaya apa yang dia mampu untuk memodenkan seluruh tentera Uthmaniyyah dalam usaha untuk mencegah dari masalah ketinggalan zaman yang akhirnya benar-benar berlaku.

Oleh kerana sejarah dan kekuatan politik mereka yang amat panjang, Mahmud II mungkin tidak merasa selesa untuk mengisytiharkan per*ng terhadap pasukan Janissari.

Namun mujurlah askar-askar Janissari pernah mempunyai sejarah memberontak terhadap sultan, dan mereka terburu-buru menunjukkan penentangan sebagai tindak balas terhadap percubaan Mahmud untuk memodenkan tentera Uthmaniyyah.

Pada dasarnya, oleh kerana tentera Janissari tidak akan menerima sebarang apa jua perubahan yang ingin dilakukan ke atas mereka, Mahmud II mula membentuk unit tentera yang berbeza di luar pengetahuan warga Janissari.

Seperti lazimnya yang dijangka, tindakan itu akan menyebabkan berlakunya pemberontakan oleh Janissari, mereka turun ke jalanan untuk memer*ngi perubahan itu – yang menjadi permulaan kepada peristiwa Kemalangan Yang Bermakna.

Ada beberapa sejarawan yang percaya bahawa sebenarnya Mahmud II cukup licik dan dengan sengaja menghasut hingga tercetusnya pemberontakan oleh orang-orang Janissari.

Dia mungkin dari awal lagi mengetahui bahawa pemberontakan itu akan berlaku tetapi ia dilihat bakal memberikan peluang yang besar untuk membuat perancangan jangka masa panjang dan terus menghapuskan Janissari untuk selama-lamanya.

Suatu ketika dahulu, memang benar pasukan tentera elit Janissari ini adalah sumber kekuatan yang menjadi kebanggaan seluruh warga Empayar Uthmaniyyah, tetapi zaman itu telah lama berlalu pada saat abad ke-19 menawarkan dunia baharu.

Janissari telah berubah menjadi satu entiti bangsawan yang jauh lebih berminat mendominasi masyarakat atau pemerintahan menggunakan pengaruh politik dan menambah kekayaan berbanding berusaha memenangi mana-mana pertemp*ran.

Kenyataan tentang Janissari tidak perlu membayar cukai tidak banyak membantu menyelesaikan masalah, tetapi akhirnya hanya menyebabkan masyarakat awam semakin membenci kewujudan Janissari.

Beberapa sumber bahkan melaporkan bahawa orang awam turut membantu pemerintah memer*ngi mereka dalam konflik yang membawa kepada Kemalangan Yang Bermakna.

Mahmud II menggunakan propaganda berbentuk keagamaan yang kuat ketika menggerakkan penentangan terhadap Janissari yang memberontak.

Mahmud menggunakan Panji Suci Nabi (Sacred Standard / Holy Banner of Muhammad) yang didakwa merupakan panji per*ng milik Nabi Muhammad SAW sebagai simbol mandat kebenaran lalu menyeru semua umat Islam untuk bersatu di bawahnya.

Plot itu kelihatannya berjaya hingga mampu menggerakkan rakyat biasa untuk bangkit menentang elit Janissari.

Peristiwa Ini Memberi Ilham Kepada Filem Star Wars

Peminat siri francais Star Wars mungkin menyedari terdapat banyak persamaan antara plot dari filem-filem prekuel fiksyen ini dengan peristiwa sebenar yang berlaku dalam sejarah dunia.

Selain Per*ng Dunia Kedua, penulis skrip Revenge of the Sith juga memperoleh inspirasi kecil dari tindakan Sultan Mahmud II dalam peristiwa menghapuskan Janissari ini.

Dalam filem ini, Order 66 digubal oleh Senator Palpatine setelah beberapa dekad merancang. Palpatine berusaha untuk menghapuskan pengaruh Jedi, sebagai cerminan konflik antara Mahmud dan Janissari.

Palpatine dan Mahmud masing-masing menghancurkan musuh mereka dengan menggabungkan kekuatan mereka dalam satu ser*ngan secara dramatik.

Malangnya bagi para Janissari, tidak ada Luke Skywalker muncul dari padang pasir untuk meneruskan legasi mereka, dan Janissari akhirnya lenyap begitu sahaja.

Dengan penghapusan Janissari secara efektifnya, Sultan Mahmud II bebas untuk meneruskan perancangannya bagi memodenkan angkatan tentera Uthmaniyyah.

Dia segera menggantikan pasukan Janissari dengan pasukan elit baharu yang dikenali sebagai Âsker-i Mansûre-i Muhammediye (Tentera Muhammad Yang Berjaya), tetapi terbukti mereka sudah terlambat untuk menaiktaraf kekuatan mereka.

Sebelum pasukan yang baru dapat dilatih dengan baik dan semp*rna, Empayar Russia telah melakukan gerakan ofensif terhadap Uthmaniyyah, hasilnya, Uthmaniyyah akhirnya mengalami kerugian yang besar dalam sambungan siri per*ng Russo-Turki dan beberapa perjanjian merugikan yang akan datang.

Akibat terlalu sibuk berper*ng dengan tentera mereka sendiri, Empayar Uthmaniyyah telah menyebabkan kelemahan mereka terdedah dan hanya mengambil masa 100 tahun seterusnya sahaja untuk Empayar Uthmaniyyah diruntuhkan sepenuhnya.

RUJUKAN:


Spesis Teras Dan Jurutera Ekosistem

Haiwan macam lembu, kalau semua mati, spesis dia je pupus. Tapi haiwan macam ketam, kalau semua mati, ratusan lagi hidupan lain pupus. Ni cerita betul. Dulu US bunuh gray wolf sampai hilang dari ekosistem sebab nak jaga populasi bison dan rusa. Sekali ekosistem dia jadi hampir musnah.  Sebab itulah spesis teras macam diorang ni tak digalakkan dibunuh. Selalunya hidupan macam ni kita panggil spesis teras. Keystone species. Jumlah hidupan sebegini selalunya kecil, tapi kalau pupus memang kiamat kawasan tu. Sebabnya ialah fungsi dia dalam ekosistem tak boleh diganti binatang lain. Kita ambil contoh gray wolf tadi. Waktu kes tu terjadi, orang tempatan tengok gray wolf ni sebagai haiwan perosak. Mereka buru bison yang dah nak pupus dan buru haiwan ternakan. Lagi-lagi kawasan tu dah diwartakan jadi Taman Negara US. Jadi, orang situ bunuhlah semua gray wolf.  Mula mula tu okey.  Bison rusa semua tu jadi makin banyak . . . … dan itulah masalahnya. Banyak sangat. Rumput dan tumbuh-tumbuhan tak sempat nak tumbuh sebab asyik kena makan.

Bila jadi macam tu, sumber makanan primer jadi kurang. Rusa apa bagai tu populasinya terancam balik sebab ramai mati berebut makanan yang terhad. Benda ni pun bagi kesan kat binatang lain macam burung dan serangga.Sebab banyak pokok tiada, serangga tiada tempat nak makan, berlindung dan membiak. Burung pun sama. Tiada buah dan serangga untuk dimakan. Jadi, baik burung ni blah je dari taman tu. Bila jadi macam tu, pokok pun tiada ejen untuk sebarkan debunga dan biji benih. Makin sedikit la jumlah mereka. Bila pokok kurang, tebing sungai terhakis. Semua tanah sedimen kaya nutrient terhakis. Bila pokok banyak tiada ni, beaver pun mampus la sebab tiada kayu nak buat rumah waktu musim sejuk. Bila beaver terganggu, aliran sungai dan populasi ikan pun terganggu. Habis rosak ekosistem. Betul betul kiamat jadinya.

Jadi orang situ pening kenapa jadi macam tu dan mereka perasan yang kawal populasi herbivor ni gray wolf. Memang kita ada pemangsa lain yang boleh ganti tugas gray wolf, tapi gray wolf lagi efisien berbanding coyote.  Jadi pada tahun 1990, kerajaan US mula masukkan gray wolf dari kawasan lain ke Yellowstone ni. Terus semua masalah dulu-dulu elok balik. Rusa berkurang, tapi pokok banyak hidup balik. Burung-burung eksotik pun datang singgah balik taman tu. Semua ni sebab gray wolf ada balik.

Benda ni disebut dalam dapatan Robert Paine waktu dia kaji spesis tapak sulaiman Pisaster ochraceus. Bila tapak sulaiman ni tiada, banyak spesis macam siput dan hidupan cengkerang lain mampus. Persamaan antara gray wolf dengan tapak sulaiman ni ialah kedua-duanya pemangsa utama. Top predator. Selalunya spesis teras ni pemangsa utama sebab dia tukang kawal populasi, tapi ada yang bukan macam ketam dan gajah. Mereka ni dikira sebagai jurutera ekosistem. Pun sama penting. Mungkin lagi penting.

Jurutera ekosistem nilah yang selalu ubah dan stabilkan habitat. Bila mereka ni tiada, ekosistem hancur. Sebab tu banyak jurutera ni dianggap sebagai spesis teras. Yang banyak tinggalkan struktur semula jadi pun mereka ni jugak.

Selalunya jurutera ni dibahagi kepada dua yakni allogenik dan autogenik. Allogenik ubah ekosistem dengan tukarkan benda sekeliling dia jadi lain. Contoh macam ketam gali lubang. Atau beaver buat empangan sungai. Autogenik pulak ubah ekosistem dengan perubahan badan mereka. Macam pokok dan batu karang laut. Bila mereka ni membesar, binatang ada tempat tinggal dan makanan.

Contoh saya nak cerita betapa pentingnya gajah sebagai jurutera. Daripada benda sekecil-kecil bekas tapak kaki dan tempat dia berak dia pun sebenarnya penting dalam ekosistem. Bekas tapak kaki dia selalunya akan jadi lopak air dan katak suka bertelur dekat kawasan ni sebab selamat daripada pemangsa. Juga, tahukah anda gajah ni ejen penyebar buah durian? Tahi dia ni akan jadi baja dekat biji durian. Tahi ni pun boleh jadi sarang untuk sesetengah serangga macam kes gajah afrika. Kumbang taik dan katak suka buat sarang guna tahi gajah. Bila kumbang ni ada, haiwan macam honey badger ada sumber makanan yang stabil. Kalau sesiapa yang pernah jaga kuda atau binatang zoo, saya rasa ramai perasan binatang ni suka jilat bongkah garam. Mereka pun macam kita juga nak nutrient semua tu. Untuk alam semula jadi, yang kuat cari garam ni gajah je. Dia akan gunakan gading dia untuk korek tanah bergaram dan makan pasir tanah tu. Kadang-kadang lubang tu akan jadi lopak air. Bila lubang ni ada, binatang lain kat hutan akan ambil kesempatan untuk jilat lubang/lopak ni. Kawasan salthole. Saya tak ingat terma Melayu dia. Sebab tu kalau kat hutan kawasan lubang gajah ni memang akan jadi spot pasang perangkap. Tak pun nak buru binatang ni. Tapi, geng-geng pemburu atau orang asli takkan tunggu lama sampai maghrib kat spot tu. Pak belang akan datang jilat garam masa waktu tu la. Tapi, kalau banyak sangat jurutera dan spesis teras ni pun bahaya jugak. Bila jadi macam ni, dia jadi spesis invasif. Tahukah anda, sampai sekarang ikan haruan dan toman diharamkan dekat US? Bawak daging ikan ni ke sana pun boleh kena denda.

Ikan-ikan ni spesis teras dekat Asia tapi masih terkawal. Disebabkan geografi sungai Asia, selalunya ikan ikan situ tahan lasak. Jadi bila kita bawak spesis teras top predator sungai Asia hidup dekat sungai US yang banyak ikan tak lasak, tak ke mampus mereka ni semua? Haa memang habis rosak ekosistem dekat situ. Ikan toman/haruan ni punya lasak, cuaca sejuk dan kurang oksigen pun tak kasi kesan dekat mereka. Ada kes dari pemancing US dia tangkap toman dan simpan dalam peti ais. Ikan tu hidup lagi walau dah tiga hari dalam tu. Kalau nak banding ikan lain, ikan toman/haruan ni jaga anak dia. Jadi, kadar survival mereka ni tinggi. Memang payah nak berkurang. Sebab tu waktu orang US dapat tahu ada populasi ikan tu, satu negara naik cuak sebab ikan lokal habis kena makan toman. Dijangkakan kalau ikan-ikan ni tak berkurang, jumlah kerosakan akan naik jadi jutaan dollar. Dia dalam biodiversiti ni, satu benda saya belajar la kan memang semua benda ni memang dicipta seimbang dan saling menyokong. Tapi, ada yang spesis yang lagi penting dari biasa dan untuk benda ni ramai terlepas pandang. Kita semua ni terlalu fokus pada keseimbangan, tapi tak fokus pada kemampanan. Sustainibility. Eksosistem yang bagus bukan semua sama banyak, tapi semua ikut kuantiti kepentingan ekosistem. Macam ayat al-Quran ni:  “Dan tidak ada sesuatupun melainkan pada sisi Kami sahaja perbendaharaannya dan Kami tidak menurunkannya melainkan dengan menurut kadar dan masa yang tertentu.”

(Al-Hijr 15:21) Mungkin sebab tu saya tak beberapa berkenan dengan idea Thanos nak hapuskan separuh populasi semua hidupan tu akan buat jadi lagi teruk. Sepatutnya hapuskan ikut peratus dan kepentingan hidupan dalam ekosistem.  RUJUKAN:


Kuala Lumpur Pernah Ditawan Pengganas?

Kita sememangnya patut bersyukur kerana tinggal di Malaysia. Sejak merdeka hingga kini, negara kita masih kekal mempertahankan kedaulatannya dari di3r4ng oleh mana mana pihak.

Dari kekacauan k0mvnis, pencerobohan tent3ra Indonesia sewaktu Era Konfrotasi hinggalah sewaktu Sabah dis3r4ng oleh pengg4n4s Sulu, anggota pertahanan negara kita berjaya mempertahankan kedaulatan negara kita ini dengan d4r4h dan air mata. Tapi, pernah tak kita bayangkan kalau negara kita ditawan oleh pengg4n4s?

Sekitar 70an, bangunan AIA yang terletak di Jalan Ampang merupakan bangunan tertinggi di Kuala Lumpur pada ketika itu. Di samping menempatkan pejabat insurans, bangunan ini juga menempatkan beberapa buah kedutaan negara-negara asing seperti Amerika Syarikat, Sweden , Perancis dan Kanada.

Namun, pada  4 Ogos 1975, segala-galanya berubah. Pada hari itu, pekerja bangunan tersebut melakukan kerja-kerja mereka seperti biasa setelah bercuti hujung minggu. Pada jam 10.30 pagi, suasana sibuk seperti kebiasan terutama di ruang lobi.

Di dalam kesibukan tersebut, lima orang tidak dikenali berjaya menyusup masuk lalu naik ke tingkat 9 dengan menggunakan lif.

Setibanya mereka di sana, lima orang tidak dikenali itu melepaskan 12 t3mb4kan rambang sebagai tanda amaran. Kesemua daripada mereka segera dikumpulkan di dalam sebuah bilik yang terletak di pejabat AIA.

Pejabat itu merupakan salah sebuah pejabat yang terletak di tingkat 9 selain daripada dua lagi pejabat lain iaitu kedutaan Amerika Syarikat dan Sweden.

Di bawah, apabila mengetahui lif dimatikan dan terdengar bunyi t3mb4kan, Ketua Pengawal Keselamatan, Sukdave Singh segera menyiasat apa yang berlaku. Pada masa yang sama, Setiausaha Konsul Sweden, Ulla Odqvist membuat panggilan kecemasan kepada polis.

Apabila Sukdave tiba di tingkat 9, beliau telah dit3mb4k dan peluru tersebut menembusinya kepalanya. Mujur, rakannya ada di situ dan segera menutup lif lalu turun ke bawah untuk meminta pertolongan kecemasan.

Polis yang mendapat aduan dan panggilan kecemasan tanpa henti daripada pagi hari tersebut menghantar pasukan mereka, beserta unit tindakan khas. Pasukan FRU (Federal Reserve Unit) juga dihantar bagi mengawal orang ramai.

Seorang anggota polis mula tiba ke lokasi kejadian dan menyiasat seperti Sukhdave. Polis itu juga turut menerima nasib yang sama seperti Sukhdave tetapi beliau berjaya turun semula ke lobi bersendirian.

Di bawah, satu skuad di bawah seliaan Zaman Khan (kini Tan Sri) mula mengatur operasi combat. Beliau  bersama lima orang anggota polis yang cekap dan lengkap bers3nj4ta pada awalnya diarahkan untuk meneliti dan mengumpulkan maklumat kerana sewaktu itu, tiada orang pun tahu siapakah sebenarnya penj3n4yah-penj3n4yah ini.

Namun, setibanya mereka di tingkat 4, dia diarahkan untuk turun semula kerana sewaktu itu, 2 das t3mb4kan lagi dilepaskan daripada tingkat 9 ke udara serta sekeping nota bertulis permintaan mereka dilemparkan keluar kepada orang ramai.

Ketua Polis, Tan Sri Haniff Omar tiba ke lokasi kejadian. Beliau mula menyedari ini bukan pengg4n4s biasa, mereka ini dari Japanese Red Army (JRA), sebuah organisasi pengg4n4s yang aktif. JRA ini terkenal setelah menjadi dalang ser4ng4n pengg4n4s di seluruh dunia.

Sebelum kejadian ini, JRA menjadi dalang bagi letvpan di Lapangan Terbang Lod, Tel Aviv, Israel. Setahun sebelum kejadian ini, JRA juga telah “menawan” kedutaan Perancis di Netherlands dan memusnakan loji minyak di Singapura.

Menurut Fredrik Bergenstrahle, Konsul Sweden ke Malaysia pada ketika itu,  pengambilan tebusan ini mungkin disebabkan oleh penahanan dua anggota JRA di Sweden pada awal tahun 1975 kerana mereka melakukan perkara yang menimbulkan syak wasangka.

Mereka ditahan kerana mula merakam dan mengambil gambar kedutaan asing yang terletak di Stockholm, dan kedua-dua yang ditahan ini dipenjarakan di Jepun.

JRA meminta dua perkara selepas mereka berjaya “menawan bangunan AIA.

1. Membebaskan 7 orang banduan ahli JRA di penjara yang terletak di Jepun.

2. Menyediakan pesawat beserta juruterbang untuk menghantar mereka ke mana-mana negara yang mereka minta.

Kerajaan Malaysia kemudian membentuk satu pasukan rundingan yang diketuai oleh Tun Ghazali Shafie, Menteri Dalam Negeri pada ketika itu. Pasukan ini mendesak wakil kedutaan Jepun yang bernama Michaikki Suma bagi memberi keputusan untuk mengelakkan mana-mana tebusan berisiko untuk kehilangan jiwa.

Setelah menjalani proses rundingan dengan agak lama, akhirnya pihak Kerajaan Jepun akur dengan ketegasan Tun Ghazali Shafie. Keesokan harinya, pasukan perunding mendapat berita bahawa Kerajaan Jepun bersetuju untuk melepaskan tujuh orang banduan dan diterbangkan ke Kuala Lumpur.

Setelah tiba di Lapangan Terbang Subang, Tun Ghazali berunding bersama ketua pengg4n4s ini bahawa mereka inginkan sedikit jaminan dan meminta beberapa tebvsan yang terdiri daripada kanak-kanak dibebaskan. 5 jam kemudian, 9 orang tebusan dibebaskan dan pertukaran selebihnya akan dibuat di lapangan terbang Subang kelak.

Tan Sri Zaman Khas telah bertindak untuk meletakkan beberapa p3n3mbak tepat di sekeliling bangunan sebagai langkah keselamatan. Selepas beberapa ketika, para pengg4n4s t turun bersama 15 orang tebusan, dan mereka meletakkan posisi mereka di setiap tiga orang tebusan.

Setiap seorang daripada mereka memegang sebutir b0m tangan sebagai langkah berjaga-jaga. Kesemua b0m tangan ini telah dicabut pin keselamatannya, jadi, jika mereka dit3mb4k, mereka akan rebah dan lever b0m tangan ini akan menghentak bahagian firing pin di mana dalam masa diantara 4 hingga 5 saat (3 – 5 saat) akan menyebabkan letvpan yang akan membvnuh mana-mana orang yang berada kurang dari jarak 5 meter serta menc3d3rakan orang yang berada dalam lingkungan 15 meter.

Setelah mereka meninggalkan bangunan, pakar pemvsnah b0m, Leftenan Jamil diarahkan untuk menyiasat sama ada wujud perangkap atau tidak sebelum mereka menyelamatkan tebusan yang lain.

Bas itu kemudian tiba di Subang. Semasa proses rundingan, pihak pengg4n4s meminta empat pegawai kerajaan sebagai pertukaran kepada 15 tebusan tersebut. Empat orang tersebut ialah Ketua Setiausaha Kementeri Dalam Negeri, Tan Sri Osman Samsuddin Cassim, Timbalan Menteri Pengangkutan, Dato Ramli Omar dan dua pegawai kerajaan Jepun.

Perbincangan ini mencapai kata sepakat untuk meledakkan b0m yang dibawa oleh mereka di sebuah kawasan lapang yang terletak kira-kira 500 meter daripada lapangan terbang tersebut. Dua orang daripada anggota JRA yang diiringi oleh Leftenan Jamil Tahir meledakkan bahan letvpan tersebut dengan selamat.

Pada masa yang sama, Tun Ghazali ilang punca untuk mencari negara yang menerima pesawat ini. Setelah membuat banyak panggilan telefon dan rundingan dengan kesemua negara di seluruh dunia, akhirnya kerajaan Libya bersetuju untuk menerima pesawat ini.

Namun begitu, kapten juruterbang tersebut melengah-lengahkan masa untuk membawa pesawat ke Libya. Tun Ghazali menggunakan propaganda dan diplomasi beliau untuk memujuk kapten tersebut dan seterusnya kapten tersebut akur.

Setelah itu, timbul lagi masalah kerana pesawat yang dinaiki oleh para tebusan dan pengg4n4s ini tidak boleh sampai ke Libya kerana faktor saiz tangkinya. Tun Ghazali sekali lagi menggunakan kemahiran diplomasinya dan akhirnya kerajaan Sri Lanka bersetuju untuk menerima pesawat ini bagi tujuan mengisi minyak tetapi dengan syarat, tiada siapa dibenarkan keluar dari pesawat.

Mereka akhirnya tiba di Tripoli, Libya pada 8 Ogos 1975 dam 2 hari kemudian, kedua-dua orang pegawai tertinggi kerajaan Malaysia selamat tiba di Malaysia. Kerajaan Libya ingin mendakwa kesemua 12 orang pengg4n4s itu, tetapi akhirnya mereka diletakkan di bawah house-arrest atas sebab bukti tidak mencukupi untuk menyatakan merekalah yang melakukan kejadian tersebut.

Dakwaan yang dikenakan hanyalah penjara selama 3 bulan di Jepun atas tuduhan menggunakan pasport palsu. JRA terus melakukan keg4n4san sehinggalah berhenti sepenuhnya pada 2001.

Peristiwa ini membuktikan kecekapan pihak keselamatan kita dalam menangani detik-detik mencabar ini. Ia juga bukti bahawa pemimpin kita mampu berdiplomasi dalam keadaan tenang di dalam suasana yang bah4y4.

Oleh itu, pada 2009, Tan Sri Osman Samsuddin Cassim menerima anugerah Royal Order of the Polar Star yang diberikan oleh Raja Negara Sweden, King Carl XVI Gustaf atas jasanya ketika peristiwa ini. Sukhdave juga turut menerima Anugerah Kehormatan Dan Keberanian oleh Persatuan Pekerja Amerika Syarikat.


Kejelitaan Melayu Perak Pada Pandangan British

Dalam tulisannya ‘Malay Sketches’, Frank Swettenham ada menggambarkan kecantikan dan keindahan personaliti seorang wanita bangsawan Melayu di zamannya.

Watak wanita berdarah raja itu dinamakan Raja Maimunah. Ia digambarkan sebagai yang berikut:

“Kulitnya amat cerah, bertubuh kurus namun bentuknya sungguh mempesonakan, dengan tangan dan kakinya yang kecil, berwajah bujur sireh dan dan mata yang indah, berkilauan laksana telaga berwarna biru-putih di mana terapungnya seperti teratai, anak matanya yang gelap, berkelip atau berwaspada dalam penampilan yang berubah-ubah dari kelopak mata yang terbuka lebar atau separuh tertutup yang diteduhi oleh bulu mata hitam panjang. Hidungnya kecil, lurus, dan terletak dengan baik, dan bibir tersenyum melengkung yang mendedahkan gigi yang tersusun sempurna dan memutih.

Di kedua pipinya ada ‘lesung pipit’, sebagaimana orang Melayu memanggilnya, lesung pipit yang begitu mempesonakan sehinggakan siapa yang melihatnya akan tergoda hingga mati. Rambutnya hitam berkilat menutupi dahi bujur sirehnya, terurai ke belakang dari atas kepalanya lalu disanggul dengan empat tusuk bertatahkan permata.”

Cerita tentang Raja Maimunah, suaminya, Raja Iskander serta skandalnya dengan watak bernama Raja Sleman “orang asing dari negeri jiran” mirip kisah Raja Abdullah (kemudiannya menjadi Sultan Abdullah Muhammad Shah II) dengan isterinya Raja Tipah puteri kepada Sultan Shahabuddin Ri’ayat Shah. Raja Sleman dalam kisah Swettenham ini pula mirip dengan karakter Raja Daud, yakni putera raja dari Selangor.

Sebagaimana gambaran Kapten James Low sekitar tahun 1827 mengenai personaliti wanita-wanita Perak, gambaran dari Swettenham ini juga mengesahkan betapa kecantikan dan keperibadian wanita-wanita Perak berada pada kelasnya yang tersendiri dari kacamata lelaki Inggeris.

Imagine this… seorang lelaki Inggeris mengaku lesung pipit wanita Melayu mampu menggoda sesiapa yang melihatnya sampai mati.

~SrikandiBidasari of Tanjung Belanja

Foto menunjukkan Raja Zarith Sofiah Sultan Idris Shah pada upacara perkahwinan Diraja di Istana Iskandariah, Kuala Kangsar, Perak pada 7 hingga 11 September 1983. Perhatikan hiasan di belakang pasangan diraja ini yang menampilkan seni tekat warisan negeri Perak.


Makam Terracota – Keajaiban Dunia Yang Menyimpan Seribu Kisah

Jauh terletak di Xian China, terdapat sebuah makam yang sehingga hari ini masih dibicarakan oleh seluruh dunia dengan penuh kegaguman yang tiada tandingnya. Itulah makam yang dimiliki oleh seorang maharaja pertama yang menyatukan seluruh China, dikira sebagai salah satu daripada makam maharaja yang paling besar di dunia, dengan struktur ajaib berbentuk piramid dan barang yang dikuburkan bersama dengan maharaja ini.

Sejarah bercerita kepada kita bahawa makam ini ditemui pada tahun 1974 secara kebetulan oleh petani yang sedang menggali perigi sebelum menjumpai sejumlah besar serpihan tembikar. Penemuan ini kemudian dikesan oleh seorang pegawal kerajaan yang berkhidmat sebagai pelindung artifak budaya China telah menyedari bahawa penemuan tembikar itu bukan calang-calang penemuan lalu melaporkan kepada kerajaan.

Daripada laporannya, maka bermulalah penemuan-penemuan seperti Patung Tanah Liat yang berupa tentera purba zaman Chna serta patung kuda yang diperbuat daripada tembikar. Penemuan ini telah menggemparkan dunia kerana benda seumpama ini adalah pertama kali dilihat oleh dunia. Sehingga hari ini, yang telah dijumpai selepas proses cari gali yang panjang, sebanyak 500 patung tanah liat tentera Dinasti Qin dijumpai bersama dengan 18 buah pedati perang yang diperbuat daripada kayu dan juga patung kuda yang diperbuat daripada tembikar.

Tinggi setiap patung tanah liat itu ialah 1.8 meter setiap satu daripadanya, dan yang paling mengejutkan adalah setiap wajah setiap patung adalah wajah yang berbeza! Tiada satu patung yang mempunyai wajah yang seiras memberitahu kepada kita bahawa sesungguhnya, tenologi pahatan ketika 2000 tahun yang lalu pada zaman Dinasti Qin itu sudah maju!

Kenapa makam ini dibina dan siapakah yang bertanggungjawab disebalik pembinaannya? Orangnya tidak lain dan tidak bukan ialah Shi Huangdi, maharaja pertama yang menyatukan seluruh China pada tahun 246 SM sehingalah siap 208 SM! Usianya kira-kira 400 tahun lebih muda daripada tapak arkeologi Sungai Batu, yang merupakan tapak terawal Tamadun Melayu. Selepas menyatukan seluruh China, maka antara projek-projek hebat Shi Huangdi ialah membina sebuah makam persediaan untuknya menghadapi kehidupan yang akan datang, agar dia boleh kekal menjadi raja ketika di alam selepas kematian.

Sebab itu kalau kita meneliti makam tersebut seperti mana yang dicatatkan oleh Sima Qian di dalam bukunya Record Of The Grand Historian di mana di dalamnya tercatat sebuah autobiografi untuk maharaja pertama China ini. Menurut Sima Qian, makam ini dibina oleh 700 ribu lelaki yang dikerah dari segenap empayar Shi Huang Di. Mereka telah menggali tiga tingkat lapisan dan menuangkan gangsa pada di luar keranda Shi Huang Di. Pemandangan istana berserta lebih 100 buah Menara dibina di dalamnya. Makam itu juga dibina perangkap panah dan panah itu akan menembak secara automatik sesiapa yang menjejakkan kakinya ke dalam makam ini.

Beratus-ratus sungai yang airnya diperbuat daripada merkuri juga dibina dalam ini, melambangkan Sunga Yangtze dan Sungai Kuning yang terkenal dalam legenda China. Dikatakan juga bahawa setiap gundik Shi Huangdi turut ditanam hidup-hidup di dalamnya demi menemani Shi Huangdi yang dimakamkan disitu. Bahkan setiap jurutera yang mencipta perangkap-perangkap dan pelan makam itu turut dimakamkan bersama Shi Huangdi kerana tidak mahu rahsia harta karun yang ditanamkan bersama Shi Huangdi diketahui dan rahsia menceroboh makam itu terbongkar.

Kajian moden mengatakan bahawa kawasan makam itu seluas lebih 56 kilometer persegi. Makam itu berbentuk piramid. Dasar makam itu sepanjang 350 meter, selebar 345 meter dan setinggi 76 meter. Bahkan turut dijumpai 500 buah makam iringan yang terdiri dari para gundik Shi Huangdi dan juga pembina makam itu.

Malangnya demi menjaga makam itu dan kekurangan teknologi cari gali yang dimimiliki oleh kerajaan China, maka kerajaan China terpaksa menghentikan proses cari gali. Walaupun betapa kejamnya Shi Huangdi mahu membina makam ini, namun kewujudan makam itu adalah lambang keagungan Tamadun China pernah capai suatu masa dahulu.

P.S: Saya pelik, kenapa ada orang Islam di Alam Maya begitu tergamak mendakwa Shi Huangdi yang memeluk kepercayaan Legalisme dan juga sebegitu kejam seperti mana yang didakwa dalam artikel ini sebagai orang Islam? Apa orang Islam sengkek tokoh sangatkah untuk dibanggakan?


Sekalung Tahniah Kepada Ted Turner (CNN)

Ucapan Donald Trump yang dilaporkan bahawa beliau mahu menutup pintu Amerika Syarikat terhadap Muslim “sehingga wakil-wakil negara kita dapat menentukan apa yang sedang berlaku” pernah mengejutkan dunia. Stigma Islamofobia semakin meletus susulan serangan Paris dan San Bernardino, dan dasar sebegini tidaklah mengejut apabila datang daripada Parti Republikan.

Lalu CNN yang dinaungi Parti Demokrat mendedahkan satu perkara yang relatif. Seketika Donald Trump membiarkan api terbakar antara golongan liberal dan konservatif, CNN menceritakan kebenaran mengenai orang Islam di Amerika Syarikat.

Bermula dengan paranoia bahawa Hukum Syariah akan menguasai Amerika Syarikat: perkara ini sangatlah jahil daripada golongan haluan kanan Amerika. Orang Islam sebenarnya 1% daripada populasi dewasa Amerika Syarikat [1]. Dalam masa 40 tahun, angka mereka dijangka berkembang menjadi 2.1% dan 63% daripada golongan ini adalah imigran.

Orang-orang Islam memiliki pencapaian akademik kedua terbaik di Amerika Syarikat [2]! 40% daripada mereka berjaya mendapat ijazah pun [3]. Ini bermakna mereka lebih berakademik daripada rakyat lain, hanya dibelakangi minoriti Yahudi.

Fitnah bahawa orang-orang Islam tidak adil dari segi jantina pun ditemui dangkal. Memang benar ada negara Islam yang membuat diskriminasi terhadap wanita, satu kejahilan apabila wanita tidak dibenarkan memandu, bekerja mahupun menunggang motosikal. Namun status kelas kedua ini tidak wujud dalam minoriti Amerika. Wanita pula lebih berakademik daripada lelaki dalam kumpulan agama Islam sana sehinggakan ada yang memiliki ijazah postgraduate pun. GCMS mendedahkan bahawa minoriti Islamlah yang paling berpelbagaian di Amerika [4].

Dan ya, orang Islam telah ada di Amerika Syarikat sejak kelahiran negara tersebut. Hampir ¼ hamba-hamba Afrika yang dihantar ke Amerika didapati beragama Islam [5]. Mohammed Alexander Russell Webb adalah salah satu daripada ramai yang memeluk Islam di Amerika. Mu’alaf ini membina masjid dan misi dakwah di Bandaraya New York pada 1893. Masjid pertama yang dibina untuk perkhidmatan komuniti pula berdiri di Ross, Dakota Utara pada 1929. Dan masjid tertua Amerika (yang masih wujud) bermegah dengan cahaya Allah di Cedar Rapids, Iowa, dibina pada 1934.

Maka kenyataan kontroversi Barack Obama memang benar: “Islam telah dijahit dalam fabrik masyarakat kita sejak negara kita lahir lagi [6].” Meskipun dihina, beliau benar memiliki ilmu tinggi tentang asal usul masyarakat di Amerika Syarikat.

Ramai juga berpendapat bahawa umat Islam mempunyai mentaliti tumpul. Tetapi ditemui 57% rakyat Islam Amerika berpendapat ada banyak cara untuk tafsirkan ajaran Islam, tidak semestinya terikat kepada satu abstrak semata-mata [7].

Dari sini tibanya kepada tuduhan utama iaitu keganasan. Daripada 11 September 2001 sehingga 2014, seramai 109 rakyat Islam membuat sasaran keganasan di Amerika Syarikat. Mangsa mereka adalah 50 orang. Tetapi kes tembakan dalam garisan masa yang sama mencatatkan pembunuhan sebanyak 136 orang [8], iaitu lebih daripada dua kali ganda daripada kes keganasan orang Islam. Begitu juga dengan penemuan daripada data Biro Penyiasatan Persekutuan AS, bahawa 94% daripada keganasan di Amerika Syarikat dibuat oleh golongan bukan Islam [9] dalam suatu garisan masa 30 tahun!

Jadi dimana suara umat Islam Amerika yang diam ibaratkan ular apabila “saudara seagama” mereka membuat kejahatan sedemikian?

Ada sebenarnya.

Universiti Duke mendapati bahawa suspek dan pelaku keganasan sebenarnya banyak didedah oleh golongan minoriti Islam di AS [10]. Malah minoriti Islam lebih banyak membuat aduan sebenarnya! Data kerajaan tidak menipu. Malah kajian Pew Research membongkarkan lebih daripada setengah minoriti ini berpendapat ulama’ dan khutbah Islam tidak begitu keras menentang keganasan atas nama Islam.

Kompilasi ini disediakan pihak CNN demi mempertahankan penubuhan Amerika Syarikat sebagai salah satu negara imigran paling berjaya di dunia.

Terima kasih, Ted Turner.

[1] http://www.pewresearch.org/fact-tank/2017/08/09/muslims-and-islam-key-findings-in-the-u-s-and-around-the-world/

[2] https://www.cfr.org/backgrounder/muslims-united-states

[3] https://www.pbs.org/wgbh/frontline/article/america-and-muslims-by-the-numbers/#readings

[4] https://www.dallasnews.com/opinion/commentary/2018/01/23/think-terrorist-muslim-americans-starting-fight-back-feds-watch-list

[5] https://www.tolerance.org/magazine/publications/what-is-the-truth-about-american-muslims/american-muslims-in-the-united

[6] https://www.cnsnews.com/news/article/susan-jones/obama-islam-has-been-woven-fabric-our-country-its-founding

[8] [9] https://sites.duke.edu/tcths/files/2013/06/Kurzman_Terrorism_Cases_Involving_Muslim-Americans_2014.pdf

[10] http://www.globalresearch.ca/non-muslims-carried-out-more-than-90-of-all-terrorist-attacks-in-america/5333619


Hasad Harbi Membawa Kepada Jatuhnya Melaka

Kejatuhan Melaka iaitu tragedi 1511 terjadi disebabkan fitnah seorang perempuan pelacur Parsi yang beritanya digunakan oleh Portugis untuk membunuh orang Melaka dan membakar kotanya hingga hancur. Dia merupakan pemilik sebuah rumah hinggap di hilir Melaka dan datang kepada kapitan Portugis menyatakan Sultan Mahmud dan Bendahara Seri Maharaja hendak membunuh mereka sedangkan kebenaran daripada komplot itu sampai hari ini tak akan dapat disahkan.

Pada hakikatnya Portugis menulis sejarah Melaka melalui sumber hearsay yang adakala bercanggah dan meragukan. Dalam rekod mereka kononnya mereka ini telah teraniaya dan hanya datang untuk berdagang. Pedang dan espingarda mereka hanya digunakan demi menegakkan keadilan keatas Sultan Mahmud dan orang Melayu yang tamak, penyangak dan taksub pada agama Muhammad.

Pembesar pembesar pula dikatakan menghasut sultan untuk menjaga periuk nasi sendiri maka wujudlah parti Bendahara yang anti Portugis dan parti Laksamana dan Temenggung yang kononnya menyokong kehadiran Portugis.

Baginda Sultan Mahmud meskipun beliau bukan pemerintah yang sempurna namun bagindalah yang menyempurnakan Hukum Qanun Melaka, mengembangkan institusi agama dan tariqah tasawwuf serta memodenkan angkatan tentera digambarkan sebagai seburuk buruk manusia yang dinanti nantikan kejatuhannya.

Ketegangan di Melaka pada ketika itu sebenarnya berpunca daripada pelbagai fitnah sedangkan sikap defensif orang Melaka yang diperbesar besarkan sebenarnya berpunca daripada tindakan orang Portugis sendiri yang membina kubu dan menyeludup masuk meriam dan senjata di tengah tengah metropolitan Melaka disamping rekod buruk mereka di kota kota umat Islam di Kilwa, Hurmuz, Aden, Surat, Diu, Goa, Kalikut dan lain lain yang sudah musnah angkara mereka sendiri.

Orang Portugis play victim mirip dengan naratif dan propaganda Islamofobia Amerika Syarikat yang memberi lampu hijau kepada kempen mereka di Iraq dan Afghanistan sedangkan mustahil seluas luas alam semuanya berkomplot jahat kepada mereka sedangkan semua bangsa berdagang aman damai di rantau Asia Pasifik beratus tahun lamanya sebelum mereka tiba.

Keberhati-hatian orang Melayu ini akhirnya menyebabkan kematian beberapa orang Portugis dan perang pun meletus yang meleret leret sehingga awal 1600.

Menariknya segala dakyah buruk tentang negeri Melayu Melaka disebarkan kepada orang Portugis pertama sekali oleh pedagang Cina Fujian beragama Kristian yang menyediakan kemudahan dan serba serbi bantuan termasuk wanita pelacur untuk orang-orang Portugis. Pihak yang ketiga terlibat adalah padagang Hindu dari Kalikut disamping komuniti India Selatan sedia ada di Melaka yang diketuai Naina Chatur.


Perjuangan Mat Kilau Bukan Nasionalis Berfikiran Sempit!

Tiada siapa sangka filem Mat Kilau: Kebangkitan Pahlawan akan jadi fenomena luar biasa. Sampai ada satu page ni buat ulasan. Tidak pastilah jika page ini dijaga siapa. Macam pelik pula hujahnya. Namun malang sekali, page ini digunakan untuk menghamburkan kata-kata ralat terhadap Mat Kilau. Maka kami terpanggil untuk menjawab beberapa tuduhan tidak berasas:

Filem ini mungkin menggambarkan tentang permulaan nasionalisme Melayu pada zaman penjajahan British. Tetapi saya ragu bahawa seseorang boleh menyebut Mat Kilau sebagai seorang nasionalis yang memperjuangkan bangsa atau agamanya. Beliau dan pengikutnya terlibat dalam konfrontasi dengan British dalam usaha untuk mengembalikan dasar ekonomi yang bermoral.

Tindakan British merasionalkan pentadbiran telah mengganggu status quo yang sedia ada telah membawa kepada pemberontakan. Hujah ekonomi moral pada asasnya adalah mengenai sifat konservatif kaum tani. Mereka bukan revolusioner atau nasionalis tetapi pasukan konservatif. Jika status quo mereka terganggu, mereka mungkin bangkit untuk mengembalikan hak mereka.

Kenyataan di atas membawa perspektif bahawa “Mat Kilau berjuang untuk ekonomi moral, bukan agama atau bangsa”. Perspektif ini bertambah kukuh setelah mengamati kenyataan dalam bahasa Inggeris pula:

The movie might imagine the beginnings of Malay nationalism during the British period but I doubt that one could term Mat Kilau as a nationalist who fought for his race or religion. It was the pursuit of moral economy that predisposed him and his followers to engage in confrontation with the British. It was just that the British by rationalising the administration disturbed the prevailing status quo leading to the rebellion.

The moral economy argument is essentially about the conservative nature of the peasantry. They are not revolutionaries or nationalists but a conservative force. If the status quo is disturbed, they might rise to rectify matters. In other words, Mat Kilau was not a revolutionary or nationalist but a peasant leader who rose up to rectify the situation that was abruptly changed by the British administration.

Pertama sekali, perjuangan Mat Kilau bukannya untuk mengembalikan “ekonomi moral” semata-mata. Memang benar, hak petani sudah digugat penjajah. Prinsip ekonomi moral adalah untuk mengembalikan hak tempatan yang tergugat faktor asing (Gotz, 2015). Menyempitkan perjuangan Mat Kilau pada dasar ekonomi adalah sama seperti menyempitkan punca berlakunya Perang Dunia Pertama – iaitu kerana Franz Ferdinand ditembak mati.

Umumnya, Perang Dunia Pertama tercetus secara rantaian selepas pembunuhan Franz Ferdinand. Walau bagaimanapun pembunuhan ini hanyalah percikan api pada minyak yang sudah lama mendidih. 20 juta anggota tidak terbunuh semata-mata untuk menuntut bela kematian seorang bangsawan bermisai tanglung. Majoriti konflik menuruti resmi sama:

Semua konflik ada rantaian tersendiri. Hairannya apabila konflik melibatkan Mat Kilau, boleh pula penulis main perspektif sendiri: “oh, bukan sebab perjuangan agama. Tetapi sebab ekonomi.” Itu bukan sama sekali perspektif sebenar.

Mat Kilau sememangnya berjuang pada landasan nasionalisme. Beliau meninggalkan pesanan kepada ahli-ahli keluarganya bahawa, “kita kena jaga agama, jaga bangsa dan bangsa kita bangsa berdaulat yang beraja sebab sistem beraja ini adalah sistem yang hampir dengan sistem khalifah ianya boleh menyatukan kita menjadi satu bangsa yang berdaulat dan disegani di dunia.” (Samudera, 2022).

Sama ada Mat Kilau berkata betul atau salah, itu tidak penting. Kata-katanya jelas mencirikan semangat nasionalisme, iaitu “ketaatan dan kesetiaan pada nilai kebangsaan melebihi keperluan negara-negara lain”. Saban zaman, nilai nasionalisme ditambah baik kerana pengalaman banga-bangsa sedunia. Namun kalau kita rujuk definisi nasionalisme pada tahun 1930, nampak sangat perjuangan nasionalisme Mat Kilau.

Menurut Royal Institute of International Relations (RIIR), nasionalisme mewakili semangat:

Maka rujuk balik kata-kata Mat Kilau. Unsur kenegaraan sudah jelas melalui amalan sistem beraja. Ada tidak Mat Kilau suruh semua ikut Arab, British atau Uthmaniyah? Tiada. Mat Kilau bersyarah perihal unsur kekitaan yang dijadikan tonggak kepentingan bersama. Malah daripada syarahan beliau, nampak jelas lagi nyata perkara-perkara berasaskan keunikan. Dan semua semangat ini menggambarkan mentaliti Mat Kilau yang sama seperti Melayu lain. Malah nilai sempadan pun ada. Perjuangan Mat Kilau bersifat tempatan, bukannya antarabangsa seperti membebaskan tanah luar negara daripada penjajahan British.

Berdasarkan definisi RIIR sendiri, Mat Kilau adalah nasionalis. Mengetepikan hakikat ini untuk semata-mata fokus pada konservatisme adalah kedangkalan bersifat politikal. Mungkin itu saja penulis page boleh buat untuk menghitamkan filem Syamsul Yusof yang ternyata lebih lasak di pawagam berbanding parti sendiri di Putrajaya.

Tamadun Melayu sangat kaya dengan sejarah, yang terbentuk melalui jati diri agama, bahasa dan budaya. Kami mempunyai banyak buku menarik tentang Melayu yang mungkin anda minat. Maka kami mengalu-alukan anda beli melalui Shopee kami: https://shopee.com.my/thepatriotsasia

RUJUKAN:

Gotz, N. (2015). ‘Moral economy’: its conceptual history and analytical prospects. Journal of Global Ethics. Halaman 147-162.

Samudera. (2022, Julai 1). Dakwaan Istana Upah Pembunuh Buru Mat Kilau satu Pembohongan Besar! – Cucu Mat Kilau.


Penyakit Jari Seperti Lilin

Salah satu penyakit pekerjaan yang menarik minat saya semasa masih belajar dahulu ialah Sindrom Raynaud. Penyakit ini menyerang kebanyakan pekerja yang banyak menggunakan anggota pergelangan tangan semasa bekerja di tempat sejuk dan penggunaan mesin getaran, contohnya nelayan, kerani dalam pejabat dan pekerja kawasan suhu sejuk.

Dinamakan sempena nama seorang pelajar perubatan, Maurice Raynaud. Beliau telah mengenalpasti satu kes penyakit ini pada tahun 1862.

Sindrom Raynaud ialah satu keadaan jari dan pergelangan tangan menjadi putih dan kebiruan. Ia berlaku kerana kekurangan aliran darah ke bahagian jari akibat saluran arteri yang membawa darah dari jantung menjadi sempit. Keadaan ini ialah tindak balas anggota tubuh terhadap suhu sejuk dan tekanan rendah.

*Vasospasm : keadaan dimana arteri menjadi sempit dan menghalang aliran darah.

Bagi kebanyakan individu, ia bukanlah satu masalah kesihatan yang serius. Tetapi bagi sesetengah orang, aliran darah yang berkurang boleh menyebabkan keadaan yang lebih teruk.

Terdapat dua jenis penyakit Raynaud iaitu Raynaud utama (primer condition) dan Raynaud sekunder (second condition).  Raynaud utama berlaku tanpa kaitan dengan sebarang penyakit lain. Pesakit juga akan mengalami simptom yang ringan dan sembuh sendiri selepas menjauhi kawasan sejuk atau terkena haba panas.

Raynaud sekunder berlaku akibat penyakit lain seperti Scleroderma, artritis rheumatoid atau Lupus. Ia boleh menyebabkan masalah kesihatan yang serius kepada anda seperti luka dalaman atau gangrene. Sel dan tisu akan mati akibat kekurangan darah sewaktu gejala Raynaud sekunder berlaku.

Punca penyakit ini berlaku ialah berdasarkan beberapa faktor iaitu keadaan tempat kerja, keadaan tubuh dan ergonomik tempat kerja.

Sindrom Raynaud primer lebih banyak dialami oleh orang yang purata umur 15-30 tahun. Perempuan juga lebih berisiko berbanding lelaki. Penyakit ini juga ialah penyakit keturunan.  Kesihatan mental seseorang juga mempengaruhi tahap kesihatan organ dalaman iaitu saluran darah.

Sindrom Raynaud sekunder disebabkan oleh beberapa faktor berikut:

Simptom penyakit ialah rasa kesejukan pada jari atau anggota tubuh. Rasa sakit menyucuk atau nyeri juga dirasai. Jari akan terasa kebas dan berubah warna. Ia akan bertukar menjadi warna putih seperti lilin kemudiannya bertukar kebiruan.

Apabila suhu telah dinaikkan, badan anda menjadi panas semula dan peredaran darah bertambah baik. Namun, kawasan tersebut akan bertukar menjadi warna merah, berdenyut-denyut, rasa nyeri atau membengkak.

Walaupun jari tangan dan kaki merupakan bahagian utama bagi serangan Raynaud, ia juga boleh menyerang bahagian badan lain seperti hidung, telinga, bibir dan puting payudara. Purata masa yang diambil untuk keadaan kembali baik ialah 15 minit.

Seperti yang saya tuliskan diatas, penyakit ini adalah tidak berbahaya untuk orang biasa. Malaysia juga bukanlah negara yang mengalami suhu sejuk. Kalau dalam pejabat sekalipun, suhu tidaklah rendah sangat.

Keadaan paling ketara Raynaud sindrom yang pernah saya sendiri alami ialah semasa menunggang motosikal dalam hujan. Jari saya memutih dan kemudian kebiruan. Cara untuk mengelakkan keadaan ini ialah menggunakan sarung tangan. Ini bantu mengekalkan haba tangan.

Orang paling berisiko diserang penyakit ini ialah nelayan di laut dan pekerja yang menggunakan mesin getaran dalam keadaan sejuk. Jika keadaan jari tidak kembali normal atau lambat kembali selepas terkena haba, eloklah dibawa untuk berjumpa doktor. Ada ujian khas untuk kesan penyakit ni.

RUJUKAN:


Raja Buaya Zaman Prasejarah Masih Hidup Di Sungai Malaysia

Air yang tenang jangan disangka tiada buaya. Pepatah ini menunjukkan betapa budaya Melayu kenal ancaman buaya, sampai boleh membawa konsep pemikiran untuk menghadapi hidup. Buaya sememangnya menakutkan. Nampak saja gemuk dan pemalas. Tetapi sekali kena tangkap, habis jawabnya. Namun bukan semua buaya adalah buaya.

Menurut klasifikasi sains, buaya terdiri daripada keluarga Crocodylidae yang diisytihar “true crocodiles”. Keluarga ini sudah berpisah daripada keluarga-keluarga seakan-akan buaya yang lain, dipercayai sekitar 55 juta tahun lalu (Buchanan, 2009).

Setakat ini ada tiga spesis buaya yang hidup di Malaysia:

Tetapi mungkin ada yang pernah dengar pasal buaya jejulong. Buaya ini ada krisis identiti sebenarnya. Ikut klasifikasi sains, buaya ini tiada kena mengena dengan Crocodylidae. Jadi ia bukan buaya. Sebagai spesis Tomistoma schlegelii, buaya jejulong adalah Malayan gharial.

Jika dibandingkan, memanglah buaya tembaga nampak lebih sasa dan dominan. Buaya jejulong kelihatan macam orang kena tinggal pasangan. Walau bagaimanapun, jangan buat main – buaya jejulong besar sebenarnya. Katanya ada buaya jejulong ditangkap bersaiz lima meter panjang dan dalam perutnya pula masih ada rangka seorang lelaki yang dibaham.

Penemuan ini tidak mengejut sebenarnya. Tidak ramai tahu fitrah yang membara dalam jiwa buaya jejulong. Tidak ramai sedar apa sebenarnya buaya jejulong. Dan tidak ramai tahu rahsia disimpan dalam DNA buaya jejulong.

Rahsia Sang Buaya Diselongkar

Untuk faham pasal buaya jejulong, kena tengok balik sejarah keluarganya. Saintis pada tahun lalu menemui sesuatu yang baharu pasal keluarga tomistoma. Walaupun penemuan ini dibuat di Australia, asasnya masih boleh digunakan dalam perbincangan ini. Hampir 300 kilometer daripada bandar raya Brisbane, ada sebuah kota bernama Darling Downs. Sekitar zaman 1870-an, sebuah ekspedisi menemui tempurung kepala buaya yang kemudian disimpan dalam Muzium Queensland sebagai “old collection”.

Berzaman tempurung in dipelihara, tanpa sebuah kajian berstruktur sampailah tahun 1995. Waktu itu, mereka sedar kemungkinan tempurung ini adalah asal gharial. Perkembangan teknologi akhirnya bantu menemui jawapan. Saintis mengkaji lapisan batu Darling Downs, dimana buaya ini ditemui.

Dan usia lapisan batu tersebut mengesahkan buaya ini berasal daripada zaman 5 juta tahun yang lalu. Buaya ini kemudian diberikan nama – Gunggamarandu maunala, seekor gharial yang bukan main besar sampai mereka sendiri isytihar “raja buaya”.

Bayangkan tempurung kepala saja sudah mencecah 80 sentimeter. Jadi seluruh badan pasti sekurang-kurangnya 7 meter (Ristevski, et al., 2021). Memang betul. Saiz ini tidak seberapa mana kalau ganding dengan Lolong. Namun kena faham juga – “Raja Buaya” adalah gharial; Lolong pula buaya tembaga. Lain spesis. Lain keluarga. Lain haiwan.

Kerana gharial biasanya tidak sampai enam meter. Maka bayangkan – “Raja Buaya” dan Malayan gharial sebenarnya berkaitan. Walaupun evolusi sudah cambah-bercambah, mereka masih lagi gharial.

G. maunala sudah pupus. Tetapi T. schlegelli masih ada. Keluarga sama. Mungkin buaya jejulong nampak sedih senantiasa kerana bukan lagi “raja buaya”. Sudah lama menikmati darjat, tiba-tiba kena downgrade. Siapa tidak murung?

Dua buku best-seller The Patriots kini kami gandingkan sekali dalam versi bahasa Inggeris untuk kalian:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Buchanan, L. (2009). Kambara taraina sp. Nov., a new Eocene mekosuchine from Queensland, Australia, and a revision of the genus. Journal of the Vertebrate Paleontology. 29 (2): 473-486.

Ristevski, J., et al. (2021). First record of a tomistomine crocodilian from Australia. Scientific Reports. 11 (1): 12158.


Ulamak Melayu Sarawak Tersohor Sepanjang Zaman

“Sesungguhnya ulama adalah pewaris para nabi dan para nabi tidak mewariskan dinar dan dirham. Sesungguhnya mereka hanya mewariskan ilmu maka barangsiapa mengambil warisan tersebut ia telah mengambil bagian yang banyak.” Hadis riwayat Al-Imam At-Tirmidzi.

Di dalam kita menyelusuri kehebatan ulama-ulama Islam di kalangan Melayu Sarawak, ada 4 nama ulama tersohor yang memainkan peranan besar di dalam pengembangan syiar Islam di Sarawak. 3 daripadanya merupakan tokoh ulama yang telah memastikan bahawa syiar Islam sentiasa di asas yang betul biarpun ketika itu bumi Sarawak dibawah pemerintahan Rajah Brooke yang beragama Kristian. Dan satu-satunya ulama pada era moden adalah seorang al-ustaz yang telah menyumbangkan pemikiran di ketika Sarawak moden sehingga beliau dikagumi sepanjang zaman.

4 nama ulama besar di Sarawak yang mana sumbangan mereka diingati sepanjang zaman adalah:

1. Datuk Hakim Haji Abdul Rahman
2. Syeikh Uthman Abdul Wahab
3. Datuk Hakim Imam Abang Haji Murshidi
4. Datuk Haji Abdul Kadir bin Hassan

1. DATUK HAKIM HAJI ABDUL RAHMAN

Nama sebenar beliau ialah Abang Haji Abdul Rahman bin Abang Haji Ibrahim atau lebih dikenali sebagai Datuk Hakim Keramat dilahirkan di Kuching pada tahun 1829M. Beliau mempunyai dua orang isteri iaitu Dayang Fatimah dan Datin Hajjah Mariam dan hasil perkahwinan inilah telah dikurniakan dengan 19 orang anak. Umpama bidalan orang Melayu “ke mana tumpahnya kuah jika tidak ke nasi” begitulah juga kepada anak-anak beliau yang mana telah mengikut jejak ayahandanya menjadi antara tokoh agama di Sarawak seperi Datuk Hakim Azhari, Datuk Hakim Haji Ashaari, Syeikh Syibli, Datuk Imam Haji Suhaili dan ramai lagi.

Menurut ceritanya, Datuk Hakim Keramat telah menerima galakan untuk mendalami agama Islam daripada seorang berbangsa Arab yang berasal dari Madinah yang bernama Syeikh Al-Makawi . Di ketika usianya menjangkau 12 tahun lagi, beliau bersama ayahandanya Tuan Haji Ibrahim telah berangkat ke kota Mekah Al-Mukarramah untuk mempelajari ilmu Islam dengan lebih baik lagi.

Ketika di Kota Suci Mekah ini, beliau telah mempelajari ilmu-ilmu agama antaranya fiqh, nahu, hadith, tauhid dan sebagainya. Sekitar tahun 1850M, Datuk Hakim Keramat telah kembali ke tanahairnya Sarawak dan sebagai seorang yang baru pulang dari luar negara dan mempelajari ilmu agama sudah tentu beliau menjadi tempat rujukan kepada penduduk-penduduk di kawasan perkampungannya.

Atas kebijaksanaan dan sikap beliau yang baik itu ianya telah sampai ke pengetahuan Rajah Brooke dan beliau telah diminta untuk berkhidmat dengan penduduk Sarawak pada masa itu. Sekitar tahun 1870, beliau telah dilantik sebagai Tuan Hakim yang berperanan sebagai ketua agama orang Islam dan kemudian pada tahun 1886 pula beliau telah dinaikkan pangkat menjadi Datuk Hakim.

Atas inisiatif beliau yang sedar bahawa satu-satunya benteng untuk mempertahankan sinar Islam di Sarawak pada ketika itu adalah melalui pemahaman pengetahuan yang betul di dalam ajaran Islam, beliau dengan dibantu oleh anak-anaknya telah mendirikan sebuah surau di Kampung Bandarsah, Kuching dan dijadikan pusat untuk mempelajari pengetahuan Islam yang sebenar.

Tertubuhnya surau ini beliau telah berjaya memupuk tradisi mencintai ilmu-ilmu agama di kalangan penduduk setempat. Sebagai memberikan pengajaran agama yang berkesan juga beliau sendiri telah menghantar anak-anaknya seperti Syeikh Haji Shibli, Datuk Imam Haji Suhaili, Datuk Haji Ashaari dan lain-lain ke Mekah untuk mendalami ilmu Islam dengan lebih baik lagi.
Penghantaran anak-anak beliau ke Mekah merupakan saham beliau yang sangat bernilai dalam memastikan kesinambungan perkembangan agama Islam di Sarawak. Beliau sebenarnya boleh dianggap sebagai ulama perintis Sarawak yang terkemuka yang telah membuka satu lembaran baru dalam proses pembinaan intelektual yang awal di Sarawak. Beliau meletakkan batu asas yang kukuh di dalam proses pembinaan dan perkembangan Islam di Sarawak dari dulu sehingga sekarang.

Datuk Hakim Keramat meninggal dunia pada 9 Ramadhan 1309H/1890M dan disemadikan di perkarangan Masjid Bahagian Kuching.

Perihal pemergian beliau diceritakan di dalam The Sarawak Gazzette yang menyatakan:

“His loss will be felt and lamented by all classes as he was just a man without bigotary and kind to all…it will be hard to find another to take his place, as so many brought up as he had been educated in the midst of Arab exclusiveness show a narrowness of spirit and frequently hostility to European influence”.

2. SYEIKH UTHMAN ABDUL WAHHAB

Beliau dilahirkan di Kampung Sinjan, Kuching Sarawak pada 15hb Jun 1864 dengan nama sebenarnya Syeikh Uthman bin Abdul Wahab bin Ahmad bin Petinggi Amir bin Dato’ Akbar bin Dato Qaim bin Petinggi Betung bin Bandar Tanduk bin Petinggi Kuntum bin Patih Malang bin Patih Mengadi bin Merpati Jepang. Menurut apa yang diceritakan bahawa Syeikh Uthman bukanlah dari kalangan orang kebanyakan kerana dikatakan bahawa keluarga beliau mempunyai salsilah keluarga bangsawan dari Kepulauan Jawa atau lebih dikenali sebagai Melayu Datu-datu di Sarawak.

Dilahirkan tanpa merasa kasih sayang dari seorang ayah kerana ayahandanya telah menyahut seruan ilahi sejak beliau di dalam kandungan ibunya lagi. Dan umpama sudah jatuh ditimpa tangga, nasib seorang bayi yang baru dilahirkan ini bertambah sedih apabila 3 hari selepas beliau dilahirkan, bonda tercintanya pula telah kembali ke rahmatullah. Melihat kepada nasib malang beliau, maka Datuk Hakim Keramat telah mengambil beliau sebagai anak angkat dan isteri Datuk Keramat yang bernama Fatimah menjadi ibu susuannya.

Dibesarkan di dalam keluarga yang mementingkan agama telah membentuk keperibadian Syeikh Uthman sejak dari kecil lagi. Dikala usianya menjangkau 14 tahun beliau telah menjadi Al-Tahfiz Al-Quran. Dikatakan pada usianya 16 tahun, beliau telah mula bermusafir dengan mengikuti ayah saudaranya Tuan Haji Zaman berniaga ke setiap ceruk rantau bumi Sarawak sehingga memungkin beliau begitu arif dengan warisan dan budaya etnik-etnik di Sarawak pada ketika itu.

Walaupun beliau hanya seorang anak angkat kepada Datuk Hakim Keramat namun tiada beza kasih-sayang ayahanda angkatnya kepadanya. Di ketika usianya mencapai 18 tahun, Syeikh Uthman juga turut dihantar oleh ayahanda angkat untuk mendalami ilmu agama di Kota Mekah. Dikatakan ketokohan beliau telah terserlah sejak beliau di usia remaja lagi sebagai pelapis generasi baru Sarawak bagi meneruskan perjuangan syiar Islam di Sarawak pada waktu itu.

Pemergian Syeikh Uthman ini menimba ilmu di Mekah bukanlah sekejap kerana beliau berkelana di Negara orang hampir 15 tahun lamanya. Kefasihan Syeikh Uthman ini di dalam bahasa Arab telah memungkinkan beliau untuk menjadi guru agama di Kota Mekah itu sendiri sehingga ramai ulama-ulama tersohor adalah anak murid beliau seperti Abdul Karim Amarullah, tokoh ulama terkenal di Indonesia.

Syeikh Uthman sememangnya tidak mempunyai usaha secara langsung di dalam mendidik anak bangsa Sarawak beragama Islam pada waktu itu kerana dia menetap di Mekah namun beliaulah antara guru agama bangsa Sarawak tersohor di Kota Mekah suatu waktu dahulu yang menjadi pilihan untuk bakal-bakal ulama di seluruh dunia berguru dengannya.
Syeikh Uthman telah kembali ke rahmatullah di Mekah pada tahun 1338H/1920M setelah sekembali beliau dari melawat sanak saudara di Sarawak. Jenazah beliau telah disemadikan di Kota Mekah, bandar suci umat Islam di seluruh dunia.

Bagi memberikan satu penghormatan kepada jasa tokoh Islam ini di bumi Sarawak mungkin ramai yang tidak tahu bahawa satu sekolah agama berasrama yang terletak di kaki Gunung Serapi sekarang adalah bersempena dengan nama beliau iaitu Sekolah Menengah Kebangsaan Agama Sheikh Haji Othman Abdul Wahab.

3. DATUK HAKIM IMAM ABANG HAJI MURSHIDI

Nama sebenar beliau ialah Datuk Hakim Imam Abang Haji Murshidi bin Abang Haji Nuruddin bin Datuk Bandar Bolhassan dilahirkan pada tahun 1294H/1877M di tengah-tengah Bandar Kuching iaitu berdekatan dengan Masjid India, Jalan Gambir, Kuching. Bondanya adalah Dayang Aisyah binti Abang Pata bin Temenggong Marsal iaitu dari keluarga Melayu Sarawak yang terkenal di Kuching pada masa itu. Beliau merupakan anak keenam daripada lapan orang adik-beradik. Dan sejak kecil lagi sudah didedahkan dengan cara penghidupan orang Islam di Kuching oleh keluarganya.

Seperti tokoh-tokoh ulama Sarawak yang lain, Datuk Hakim Imam Abang Haji Murshidi juga telah berhijrah ke Mekah untuk menimba ilmu agama. Beliau dikatakan telah berguru dengan Syeikh Uthman yang mengajar di Masjidil Haram Mekah. Beliau juga sempat mengikuti pelajaran yang diberikan oleh guru kepada gurunya, Syeikh Uthman seperti Syeikh Uthman al-Fatani, Sayid Bakri Syatha dan ramai lagi. Tidak seperti gurunya Syeikh Uthman yang menetap di Mekah, beliau lebih memilih untuk kembali ke Sarawak dan menabur baktinya untuk perkembangan syiar Islam di bumi Sarawak pada waktu itu.

Sekembalinya dari tanah suci Mekah, Datuk Hakim Imam Abang Haji Murshidi telah banyak melibatkan diri dalam pengajaran ilmu-ilmu agama di Masjid India di Jalan Gambir, Kuching iaitu berdekatan dengan rumah keluarganya. Di kala inilah Masjid India telah menjadi pusat dakwah dan pusat pendidikan Islam yang penting di Kuching pada zaman pemerintahan Brooke.

Atas minat dan kecenderungan beliau dalam bidang pendidikan agama telah memberi inspirasi kepada beliau untuk memulakan satu bentuk pengajian Islam yang lebih formal dan tersusun di Sarawak melalui penubuhan Madrasah al-Musrhidiyyah di Kuching pada awal abad ke-20an. Sebelum ini, bentuk pendidikan Islam di Sarawak adalah secara tidak formal di mana kelas-kelas agama diadakan di rumah guru-guru agama.

Di samping itu, Datuk Hakim Imam Abang Haji Murshidi juga dikatakan telah memberi perhatian terhadap pendidikan Islam bagi kaum wanita. Beliau bersama-sama dengan dua orang sahabatnya Datuk Patinggi Abang Haji Abdillah dan Abang Haji Bolhassan telah berusaha menubuhkan sebuah sekolah khas bagi kaum wanita mempelajari ilmu-ilmu agama seperti pengajian al-Quran, fiqh, tauhid, hadith dan sebagainya Sekolah tersebut dikenali sebagai Sekolah Kajang. Ini menunjukkan bahawa kaum wanita beragama Islam di Sarawak juga telah mendapat peluang untuk mempelajari ilmu-ilmu agama walaupun tidak sehebat kaum lelaki pada waktu itu.
.
Seperti Datuk Hakim Keramat, Datuk Hakim Imam Abang Haji Murshidi juga banyak memainkan peranan penting dalam pentadbiran Brooke terutamanya dalam hal ehwal yang berkaitan dengan umat Islam di Sarawak. Sebelum berkhidmat dengan kerajaan, beliau penah berkhidmat sebagai pendaftar perkahwinan Islam di samping mengajar ilmu agama kepada komuniti Melayu di Kuching. Atas perkhidmatan ini, beliau dinaikkan pangkat sebagai Datuk Hakim pada 23 Februari 1925 dan sebagai ahli Majlis Tertinggi serta Council Negeri.

Pada tahun 1932 pula, beliau dilantik pula sebagai Datu Imam. Datuk Hakim Imam Abang Haji Murshidi juga telah mengasaskan Majlis Syuyukh Islam yang kemudiannya dikenali sebagai Majlis Islam Sarawak pada 1 Mei 1955. Pada peringkat awal penubuhan majlis tersebut, beliau telah menjemput beberapa orang alim ulama untuk berbincang mengenai hal-hal yang berkiatan dengan agama Islam dan kebajikan umat Islam di Sarawak. Antara orang-orang yang dijemput oleh beliau ialah Mufti Abang Haji Nawari, Tuan Haji Badaruddin, Abang Haji Julaihi dan Tuan Haji Salleh. Penubuhan majlis ini merupakan usaha yang penting ke arah perkembangan agama Islam di Sarawak dalam bentuk yang lebih tersusun dan sistematik.

Datuk Hakim Imam Haji Murshidi meninggal dunia ketika berusia 62 tahun pada 16 Julai 1939. Jenazah beliau juga dikebumikan di tanah perkuburan Masjid Bahagian Kuching.

4. DATUK HAJI ABDUL KADIR BIN HASSAN

Datuk Haji Abdul Kadir bin Hassan dilahirkan pada tanggal 6 Ogos 1928 di Kampung No.6, Kuching Sarawak merupakan seorang tokoh ulama moden bagi Sarawak. Memulakan pendidikan formalnya di sebuah sekolah rakyat iaitu Sekoleh Rakyat Merpati Jepang sehingga ke Standard 4. Kemudian atas minatnya untuk mendalami selok-belok agama Islam telah menyambung persekolahannya di Madrasah Melayu, Kuching. Pendidikan formal di sekolah madrasah tidak pernah puas baginya apabila di waktu terluang, beliau juga turut berguru dengan pendakwah-pendakwah Islam di Kuching seperti Tuan Guru Haji Sulong bin Hussein dan Tuan Guru Haji Yusuf bin Abdul Ghani.

Di ketika Datuk Iman Haji Abang Mursyidi membuka Madrasah Al-Arabiah Al-Islamiah, beliau juga turut menyambung persekolahannya di situ. Tamat persekolahannya, ilmu agama tidak puas baginya kerana beliau telah berkelana ke bumi Singapura. Di Singapura, beliau telah belajar di Madrasah Al-Juneid yang mana disinilah beliau berguru dengan anak-anak Syeikh Uthman dari Sarawak seperti Tuan Guru Haji Syeikh Sharkawi bin Syeikh Uthman dan Tuan Guru Haji Syeikh Sazali bin Syeikh Uthman yang turut mengajar di madrasah tersebut.

Tamat pembelajarannya di Singapura, Datuk Haji Abdul Kadir tidak pulang ke tanahairnya sebaliknya beliau berkelana dahulu di bumi Singapura. Di ketika itulah beliau ditawarkan untuk berkhidmat sebagai seorang guru agama di Sekolah Latihan Polis, Singapura. Selain menjadi guru agama di ketika itu juga beliau turut bersama-sama dengan pendakwah-pendakwah di Singapura, memperjelaskan syiar Islam kepada penduduk Islam Singapura. Di Singapura juga beliau diberi penghormatan untuk menjadi penyampai khutbah Jumaat di Masjid Sultan yang terletak di Jalan Muscat berdekatan dengan Kampung Glam, Singapura.

Setelah puas berkelana di Negara orang, akhirnya Datuk Haji Abdul Kadir pulang jua ke tanahair tercinta. Di Sarawak, beliau tetap meneruskan kerjayanya sebagai guru agama dan menjadi pendakwah bebas. Banyaklah kawasan ceruk rantau pendalaman Sarawak yang sudah beliau kunjungi hanya untuk memastikan syiar Islam itu terus berkembang di bumi Sarawak. Azam yang kuat dan ikhlas beliau ini menyebabkan seorang ahli politik di Sarawak bernama Tan Sri Abang Ikhwan Zaini telah membantu beliau untuk mendapatkan biasiswa bagi beliau melanjutkan pelajarannya ke Kolej Islam Malaya.

Di Kolej Islam Malaya ini, Datuk Haji Abdul Kadir sentiasa menjadi penuntut yang cemerlang lebih-lebih lagi beliau berguru bukan dengan calang-calang orang iaitu barisan ulama yang disegani di Malaya seperti Dr. Zaki Badawi, Ustaz Nik Mohd Mahyuddin, Tan Sri Jalil Hassan dan ramai lagi. Tamat pengajian pada tahun 1959, beliau seharusnya melanjutkan pelajaran ke Universiti Al-Azhar tetapi akibat kengkangan politik yang didominasi oleh Koloni British menyebabkan hasrat beliau terbatal.

Kerana ditidakkan untuk melanjutkan pelajaran ke Mesir, Datuk Haji Abdul Kadir kembali ke Sarawak dan meneruskan kerjayanya sebagai guru agama dan pendakwah bebas. Namun di dalam masa itu juga, beliau terus mentelaah kitab-kitab karya para ulama terdahulu. Di sinilah beliau sering bermuzakarah dengan para ulama-ulama lain dan memberikan buah fikirannya di dalam pemikiran Islam di Sarawak.
Kitab-kitab ulung seperti Sabilal Muhtadin I’anatuth Tholibin dan Buahyatuh Mustarsyidin ditelaahnya dan kerana ketika itu ianya tiada di pasaran, beliau mengambil inisiatif sendiri dengan menyalin kitab-kitab tersebut untuk rujukannya. Kesungguhannya itu sememangnya sesuatu yang amat mengkagumkan.

Sekitar tahun 1963an, atas kesungguhannya telah melayakkan beliau berkhidmat sebagai antara penjawat awam di dalam pentadbiran Kerajaan Koloni British Borneo Sarawak pada waktu itu. Akhirnya pada 1 Mei 1967 setelah Sarawak membentuk Gagasan Malaysia, khidmatnya yang cemerlang telah menyebabkan Kerajaan Negeri Sarawak pada masa itu melantik beliau sebagai Mufti Negeri Sarawak.

Di dalam mengurus tadbir menjadi Mufti Negeri Sarawak, Datuk Haji Abdul Kadir tidak pernah melupakan tanggungjawabnya sebagai pendakwah bebas mahupun guru agama. Surau-surau di seluruh Kuching saban malam dikunjungi untuk memberikan ceramah agama. Di ceritakan bahawa beliau sentiasa khatam Al-Quran setiap 10 hari kerana beliau di dalam waktu wiridnya sahaja beliau membaca 3 juzuk Al-Quran setiap hari.

Sikap beliau yang merendahkan diri walaupun penuh ilmu di dada menyebabkan beliau dipandang tinggi oleh masyarakat Islam Sarawak pada waktu itu. Walaupun beliau tidak pernah menulis apa-apa juga karya untuk dijadikan rujukan namun begitu pemikiran beliau seperti di dalam tulisan ringkas, skrip soal-jawab radio dan pengajaran agama Islam telah banyak memberi kesan terhadap masyarakat Islam di Sarawak.

Di ketika beliau menjadi Mufti Negeri Sarawak, kejayaan beliau di dalam menyusun atur hal-hal zakat di Sarawak telah diiktiraf sehingga ke hari ini. Penulisan beliau iaitu “Zakat Dan Fitrah serta Kegunaannya” telah banyak mencorak sistem pungutan zakat Baitulmal Sarawak sehingga sekarang. Banyak idea-idea yang telah dijana oleh beliau menjadi amalan untuk pengaturcaraan Baitulmal Sarawak yang lebih sempurna digunapakai sehingga sekarang. Selain daripada itu satu dokumentasi yang merujuk kepada fatwa-fatwa yang dikeluarkan oleh beliau semasa beliau menjadi Mufti Negeri Sarawak juga masih lagi dijadikan rujukan.

Bagi mengenang sumbangan beliau inilah di Kuching, Sarawak diabadikan sebuah sekolah agama atas namanya yang bernama Sekolah Kebangsaan Agama Datuk Haji Abdul Kadir bin Hassan atau lebih dikenali sebagai Sekolah Madrasah Abdul Kadir Hassan yang telah melahirkan ramai generasi-generasi baru rakyat Sarawak yang meneruskan pendakwah Islam di Sarawak sekarang.

Datuk Haji Abdul Kadir bin Hassan telah kembali ke rahmatullah pada hari Jumaat, 15 Januari 1988 di Kuching, Sarawak

Inilah 4 tokoh Islam Melayu Sarawak yang telah banyak memainkan peranan besar di dalam memastikan syiar Islam di bumi Sarawak melalui pendekatan pembelajaran agama yang betul serta tersusun serta melahirkan ramai individu yang menjadi ulama terkenal di Sarawak suatu waktu dahulu. Jasa-jasa mereka akan tetap menjadi ingatan kita sepanjang zaman.

Semoga roh tokoh-tokoh Ulama Islam Sarawak ini ditempatkan di kalangan para syuhadah. Sesungguhnya perjuangan mereka di dalam memastikan syiar Islam di bumi Sarawak adalah satu perjuangan yang murni dan kerana merekalah syiar Islam di bumi Sarawak berterusan.

Al-fatihah. Amin.

#KamekSayangSarawakBah!

Rujukan:

1. Buku berjudul “Islam Di Brunei, Sarawak Dan Sabah” suntingan Ismail Mat dibawah tajuk kecil “Peranan Ulama Di Dalam Perkembangan Islam Di Sarawak” oleh Muda @ Ismail Abdul Rahman dan Rasli bin Saharan. (1989)

2. Makalah “Sepuluh Tahunan BINA” 1979 halaman 103 bertajuk “Memperingati Ulama-ulama Sarawak” olahan Johari Bojeng

3. Kajian Tesis oleh Habid’s Buhigiba bin Mohammad Bostaman, (1995) bertajuk “Perkembangan Islam Di Sarawak 1946-1991) Latihan Ilmiah, Jabatan Sejarah, Fakulti Sains Kemasyarakatan Dan Kemanusiaan, Universiti Kebangsaan Malaysia

4. Sekitar Bicara Tokoh Agama Sarawak: Satu Catatan
http://akhienaim.blogspot.my/2009/03/sekitar-bicara-tokoh-agama-sarawak-satu.html

5. Utusan Online bertarikh 09/08/2004 oleh Wan Mohd Shaghir Abdullah bertajuk; Imam Haji Mursyidi – Tokoh pentadbir Islam Sarawak
http://ww1.utusan.com.my/utusan/info

6. Datuk Haji Abdul Kadir bin Hassan oleh Abu Mohammad of Bahrus Sohfah


Pegawai Polis Kena Pecat Sebab Asyik Main Pokemon Go

Beberapa tahun sebelumnya, permainan Pokemon Go menjadi kegilaan ramai. Mana tidaknya, ia memberi peluang kepada pemain menjadi pelatih Pokemon seperti Ash Ketchum di dunia sebenar dengan menangkap Pokemon menerusi telefon pintar mereka. Tetapi bagi dua anggota Jabatan Polis Los Angeles (LAPD) bernama Louis Lozano dan Eric Mitchell, kegilaan mereka memburu Pokemon mengakibatkan mereka dibuang kerja.

Ini selepas kedua-duanya memilih untuk tidak mengambil panggilan kecemasan berkenaan satu kes rompakan di Los Angeles. Selepas tidak mengendahkan panggilan radio, kedua-duanya berbincang tentang Pokemon sambil bergerak menuju ke lokasi lain. Ini bagi membolehkan Lozano dan Mitchell memburu satu Pokemon yang jarang diraih oleh pemain Pokemon Go iaitu Snorlax.

Kedua-duanya sedang bertugas pada 15 April 2017 apabila kedai pakaian dan aksesori Macy’s dirompak. Seorang pegawai LAPD lain bernama Kapten Davenport turut mendengar tentang laporan rompakan dan melihat sebuah kereta peronda berada di sebuah lorong berhampiran. Tetapi dua polis peronda tidak menyahut panggilan kecemasan dan memilih meninggalkan kawasan berdasarkan keterangan Davenport. Apabila mereka dihubungi oleh sarjan bertugas sebab mereka tidak mengambil panggilan kecemasan, Lozano dan Mitchell memberitahu mereka tidak mendengar panggilan radio.

Bagaimanapun, pembohongan dua pegawai peronda itu terbongkar apabila rakaman kereta peronda mereka mendedahkan apa yang berlaku. Selepas meninggalkan kawasan di mana laporan rompakan berlaku, Lozano dan Mitchell bermain Pokemon Go selama 20 minit sambil berbincang. Pada akhir perbincangan, Mitchell menambah, “Mereka (rakan-rakan pegawai peronda) pasti akan cemburu.”

Selepas perilaku mereka diketahui oleh pegawai pemerintah mereka, kedua-duanya ditahan kerja dan perlu melalui prosiding disiplin. Mitchell dan Lozano berdepan enam pertuduhan disipin termasuk berbohong kepada pegawai penyiasat dan bermain Pokemon Go semasa bertugas. Kedua-duanya mengakui mereka bermain permainan tersebut tetapi menganggapnya sebagai rondaan tambahan.

Mitchell dan Lozano turut berhujah rakaman video dalam kereta peronda tidak sepatutnya digunakan sebagai bukti atas alasan ia perbualan bersifat peribadi. Bagaimanapun, hujah tersebut ditolak dan kedua-duanya kemudiannya dibuang daripada LAPD. Mereka kemudian memfailkan rayuan di mahkamah rayuan California  baru-baru ini tetapi hakim menolak rayuan mereka.

RUJUKAN

AFP. (2022, 11 Januari). US police officers fired for hunting Pokemon instead of responding to robbery. The Straits Times.

BBC News. (2022, 12 Januari). Pokémon Go: Police fired for chasing Snorlax instead of robbers.


Kisah Pengkhianatan Yahudi Bani Quraizah

Bani Quraizah merupakan salah satu suku atau kabilah yang terbesar di Kota Madinah. Pada asalnya,mereka sangat patuh dan taat kepada Piagam Madinah hinggalah suatu ketika.

Pada ketika itu,terjadilah pertempuran Khandaq (parit) atau pertempuran Ahzab (tentera bersekutu).Ketika itu, pasukan Quraish Mekah telah bersekutu dengan beberapa kabilah Arab dan Yahudi. Jumlah mereka mencecah 10 000 orang. Pasukan ini berarak dari Kota Mekah menuju ke Kota Madinah dengan tujuan untuk menghapuskan Islam di muka bumi.

Setelah Rasulullah SAW mendapat khabar ini, baginda bermusyawarah bersama dengan para sahabatnya. Para sahabat RAH bersepakat untuk bertahan dari dalam kota Madinah. Sayyidina Salman Al-Farisi RAH mengusulkan supaya digali parit di sekeliling Kota Madinah. Dengan penggalian parit ini dapat menghadang kemaraan pasukan Ahzab.

Maka, Rasulullah SAW bersetuju dengan pendapat ini dan memulakan penggalian. Manakala di belakang Kota Madinah terdapat benteng Yahudi Bani Quraizah yang setia bersama dengan Rasulullah SAW untuk bersama mempertahankan Kota Madinah.

Jumlah pasukan Muslimin seramai 3 000 orang.Dari segi bilangan pasukan,pasukan Muslimin telah kalah jumlah dengan pasukan Ahzab.Namun,itu bukan alasan mereka untuk mengalah sebelum berp.era.ng.

Parit yang digali bersama telah siap digali. Pasukan Muslimin telah berkhemah di bukit Sala’ dan menanti ketibaan pasukan Ahzab. Tidak lama selepas itu ,tibalah pasukan Ahzab di Kota Madinah Al-Munawwarah. Mereka amat terkejut melihat parit yang digali untuk menghadapi mereka. Ini disebabkan belum pernah sebelumnya di dalam sejarah bangsa Arab berp.era.ng menggunakan parit.

Pasukan Ahzab terus mengepung Kota Madinah dari luar. 3Semasa pengepungan pasukan Quraish ini berlaku, seorang pemuka Yahudi yang bernama Huyay bin Akhtab Al-Nadhri telah menemui ketua kabilah Bani Quraizah yang bernama Kaab bin Asab Al-Qarzi.

Huyay bin Akhtab sedaya upaya menghasutnya untuk mengingkari piagam Madinah yang dimetrai bersama dengan Rasulullah SAW. Dia berkata: “Aku telah menjemput kabilah Quraish bersama pemuka mereka, aku telah menjemput Kabilah Bani Ghatafan bersama pemuka mereka. Mereka semua telah berjanji bahawa mereka tidak akan berganjak sebelum mereka menghapuskan Muhammad dan pengikutnya hingga ke akar umbinya”.

Kaab bin Asad menjawab: “Kau telah membawa kepada aku hari ini dengan satu perkara yang terhina di sepanjang masa. Apakah kau ini wahai Huyay. Tinggallah aku dengan caraku ini.Aku tidak melihat Muhammad itu kecuali kebenaran dan keikhlasan.”

Huyay bin Akhtab sedaya upaya menghasut pemimpin Bani Quraizah serta pemuka mereka untuk bersekutu dengan pasukan Ahzab untuk menghapuskan Rasulullah SAW. Akhirnya, Bani Quraizah terpengaruh dengan dakyah yang dilakukan oleh Huyay bin Akhtab ini.

Mereka bersepakat untuk membenarkan pasukan Ahzab melalui kubu mereka dan masuk ke dalam Kota Madinah. Mendengar khabar ini,Rasulullah SAW mengirim Sayyidina Saad bin Muaz RAH ke perkampungan Bani Quraizah untuk memastikan kebenaran berita yang diterima ini.

Sayyidina Saad bin Muaz RAH kembali dari perkampungan Bani Quraizah dan mengatakan bahawa Bani Quraizah telah mengkhianati Rasulullah SAW. Perasaan kaum Muslimin pada ketika itu bercampur baur. Mendengar khabar pengkhianatan Yahudi Bani Quraizah ini menambahkan lagi ketakutan dalam diri mereka. Puak munafiqin tidak kurang hebat juga dalam meniupkan ketakutan dalam diri kaum Muslimin pada ketika itu.

Kaum Muslimin telah tersepit ditengah tengah kaum Musrikin dan pasukan Ahzab. Akhirnya,bantuan dari Allah SWT tiba jua. Sesungguhnya,Allah SWT tidak akan membiarkan hambanya menghadapi ujian yang getir ini bersendirian. Seorang pemimpin dari pasukan Ahzab yang bernama Nuaim bin Mas’ud telah menghadap Rasulullah SAW dan menyatakan keislamannya. Keislamannya ini tidak diketahui langsung oleh mana mana pihak kecuali Kaum Muslimin.

Maka, Rasulullah SAW meminta Nuaim bin Mas’ud memainkan helah dan tipu daya untuk memecahkan pasukan Ahzab dan pasukan Yahudi. Nuaim bin Mas’ud berjaya melakukan ini dan ini menyebabkan pasukan Ahzab telah terpecah kepada dua ekoran ketidak puasan hati sesama mereka.

Bantuan yang seterusnya dari Allah SWT ialah angin kencang yang menggoncangkan pasukan Ahzab. Angin ini telah membadai keseluruhan pasukan Ahzab hingga tidak tersisa. Maka,tewaslah pasukan Ahzab di pertempuran Khandaq ini.

Setelah p.eperang.an usai, Rasulullah SAW bergerak ke perkampungan Bani Quraizah dan mengarahkan mereka berserah diri. Namun, mereka enggan melakukan sedemikian. Mereka bertahan didalam kubu mereka.Rasulullah SAW mengepung kubu Bani Quraizah ini selama 15 hari.

Akhirnya, Bani Quraizah bersetuju untuk berserah kepada Rasulullah SAW. Disebabkan Bani Quraizah ini dahulunya bersahabat baik dengan Kabilah Aus maka Rasulullah SAW menyerahkan hukuman mereka kepada Kabilah Aus untuk memutuskannya.

Kabilah Aus mengangkat Sayyidina Saad bin Muaz RAH untuk menjadi hakim kepada pengadilan Yahudi Bani Quraizah ini.Sayyidina Saad bin Muaz RAH memutuskan bahawa para penentang di kalangan mereka hendaklah dib.unu.h manakala perempuannya ditawan.

Maka tamatlah riwayat Yahudi Bani Quraizah di kota Madinah yang disebabkan pengkhianatan mereka sendiri terhadap Rasulullah SAW.

RUJUKAN:

Fiqh Sirah – Syeikh Said Ramadhan Al-Buti
Sang Yatim Janji dan Kemenangan yang dijanjikan – Prof Dr Muhammad Sameh Said

Artikel dikirimkan oleh Muqri Nizam untuk The Patriots.


Cahaya Hidayah Islam Di Jerman

Pengislaman rakyat Jerman moden boleh kita kesan dari Perang Dunia I. Pernah tengok gambar ada imam Palestin yang edar risalah Islam pada tentera diorang? Kalau perasan, Jerman dengan Turki Uthmaniah bersekutu dalam Central Powers. Hari ini, lebih puluhan ribu muallaf baru lahir di Jerman.

“Islam juga kini menjadi sebahagian daripada Jerman,” ni ucapan Presiden Jerman tahun 2010. Cakap sikit ni je, majalah Stern terus buat karikatur ejek dia. Mana diorang boleh terima. Pasal Jerman ni tradisi diorang Judeo-Kristian.

Lepas kalah perang terutamanya setelah Perang Dunia II, diorang perlukan buruh ramai untuk bangunkan balik negeri yang dah jadi padang jarak padang tekukur. Mana diorang import buruh? Turki la. Kan dah ada sejarah diplomasi lama. Sejak tu, komuniti muslim Turki berkembang di Jerman ditambah polisi kerakyatan tahun 2000 yang lebih terbuka.

Tembok yang memisahkan Jerman Timur dengan Jerman Barat runtuh pada November 1989.

Sehubungan dengan itu, masuk Islam bagi orang Jerman Timur membawa makna pembebasan. Pasal dulu kan Jerman Timur tu komunis yang tak percayakan Tuhan. Jadi pada diorang, bila masuk Islam dan percayakan Tuhan ni, takde dah dikotomi Jerman Timur atau Barat. Cuma ada warganegara Jerman yang muslim. Bebas daripada dogma komunis. Kalau korang tengok sudut ni, diorang angkat enlightenment macam Immanuel Kant: Aufklarung yang menyokong toleransi.

Kita lahir kat Malaysia untung la. Lahir-lahir dah Islam. Kalau kat Jerman sana, diorang berhadapan Islamofobia dan xenofobia. Dipanggil pembelot dan musuh dalam selimut tu biasa. Kalau ingat lagi, kan karikatur yang hina Islam banyak dari Jerman. Jika di Malaysia ada salah faham yang cakap masuk Islam tu masuk Melayu, kat Jerman sana ada tuduhan kata masuk Islam tu masuk “Timur”. Orang Jerman anggap bangsa diorang la paling superior dan rasional, tak perlu follow yang lain.

Tahun 2021, ALJAZEERA melaporkan muslim di Jerman berjumlah 5.5 juta.

Rujukan:

Esra Ozyurek. Kekal Jerman Menjadi Muslim.

Selain daripada Jerman, ada masyarakat eropah lain yang menerima pengaruh Islam dari Turki. Bosnia-Herzegovina, negeri eropah di zon Slavik yang pernah diduduki Turki Uthmaniah selama lebih 400 tahun. Kenalinya dengan lebih dekat dalam Hujan Emas Di Tanah Slavik. Dapatkan di https://thepatriots.store/store/books/sejarah-dunia/hujan-emas-di-tanah-slavik/


Nordin Ahmad Dan M. Amin Bertarung 17 Hari Dalam Filem Hang Jebat

Setelah dilantik menjadi pengarah, Hussain Haniff memilih untuk mengarah cerita dari karya novel Sasterawan Ali Aziz yang bertajuk Hang Jebat Pelaku Terajidi. Hussain Haniff yang sememangnya terkenal dengan pendirian memberontaknya memulakan kajian terhadap naskah Ali Aziz ini dengan begitu teliti.

Hussain Haniff seorang yang sangat cerewet dalam berkarya, beliau suka memperlihatkan kesempurnaan di dalam mempersembahkan hasil kerjanya. Para pelakon seperti Nordin Ahmad, M.Amin, Latifah Omar, Siput Sarawak dan Mahmud Jun dipilih untuk melakonkan watak-watak utama di dalam filem ini.

Penggambaran filem Hang Jebat ini dimulakan pada pertengahan tahun 1961. Selain penggambaran di dalam studio Hussain Haniff juga ada melakukan penggambaran di luar studio. Antara lokasi yang dipilih untuk menjalankan penggambaran filem ini termasuk di kawasan kampung Bedok Laut dan di sekitar pantai Tanjong Katong.

Semasa melakukan penggambaran babak akhir untuk aksi pertarungan antara Nordin Ahmad dengan M.Amin di dalam filem ini, Hussain Haniff dengan seluruh tenaga kerja dan krew yang terlibat dikatakan telah berkampung selama tujuh belas hari di studio Cathay-Keris. Hussain Haniff juga telah mengarahkan dua pelakon utama yang terlibat turut berkampung di studio bagi menyatakan komitmen. Mahmud Jun yang bertindak sebagai koreografer silat turut bersama-sama berkampung di studio Cathay-Keris.

Menurut Mahmud Jun, beliau terpaksa bekerja keras untuk mencipta aksi pertarungan di antara Nordin Ahmad dengan M.Amin dalam babak akhir berkenaan. Nordin Ahmad mudah dibentuk oleh kerana beliau mempunyai asas dan kemahiran dalam persilatan. Berbeza dengan M. Amin yang tidak mempunyai apa-apa asas persilatan. Tetapi Hussain Haniff tetap mahukan M.Amin melakukan seperti apa yang Mahmud Jun lakukan walaupun M.Amin kelihatan agak sedikit kaku.

Ternyata apabila menonton filem ini banyak aksi persilatan dan buah pukul yang sangat realistik dipersembahkan oleh kedua-dua pelakon berkenan. Sehinggakan menurut Mahmud Jun beliau mengalami bengkak di kaki kerana terlalu banyak bersilat ketika menjalankan latihan untuk mewujudkan satu aksi pertarungan yang ikonik di dalam filem Hang Jebat. Begitu juga dengan Nordin Ahmad yang jatuh sakit akibat keletihan semasa menjalankan babak pertarungan dalam filem ini.

Apabila filem ini ditayangkan di pawagam, Hang Jebat telah mengejutkan seluruh peminat dan pengkritik filem Melayu pada ketika itu. Ramai yang beranggapan Hang Jebat merupakan karya paling terbaik dari Hussain Haniff dan di antara filem Melayu terbaik yang pernah dihasilkan oleh Cathay-Keris.

Nama Hussain Haniff sebagai pengarah melonjak naik ketika itu sehingga mampu diangkat dan bersaing dengan filem-filem arahan P.Ramlee dari MFP. Kewibawaan Nordin Ahmad sebagai hero nombor satu Cathay-Keris juga sudah tidak boleh dinafikan lagi dengan lakonan yang agresif dan penuh jiwa yang ditonjolkan melalui filem Hang Jebat.

Sehingga hari ini wajah Nordin Ahmad akan tergambar jika ada yang memperkatakan tentang sejarah yang dikaitkan dengan Hang Jebat.

RUJUKAN:

Layar Perak Dan Sejarahnya – M.Amin & Wahba

Dari Keris Film ke Studio Merdeka – Hamzah Hussin

Berita Filem

Temubual bersama Dato’ Mahmud Jun, Finas, 2001


Benarkah Ulama Nusantara Tidak Diikitiraf Di Tanah Arab?

Ada seorang hamba Allah berkata, “Ulama-ulama di nusantara tidak diiktiraf oleh ulama-ulama Arab. Kitab-kitab mereka hanya dibaca di Nusantara. Sebab itu Nusantara menjadi ‘lubuk’ amalan-amalan bid’ah.”

Masya Allah… kata-kata sebegini diucapkan disebabkan tidak membaca sejarah tentang para ulama Nusantara. Hakikatnya, ramai dari kalangan ulama-ulama di Nusantara yang diiktiraf dan menjadi rujukan ulama-ulama Arab. Antaranya:-

1) Syeikh Ahmad Al Fathani, ketika berusia 12 tahun lagi ulama-ulama Mekah telah menggelarkannya sebagai “Sibawaih Shaghir” (pakar ilmu nahu). Dua orang ulama besar Mekah iaitu Sayyid Abu Bakar As Syata dan Syeikh Muhammad bin Sulaiman Al Makki meminta beliau untuk mentahqiqkan kitab I’anah AT-Talibin Syarh Fathul Mu’in. Manakala Sultan Abdul Hamid II mengakui kealiman beliau dalam pelbagai bidang.

2) Syeikh Mahfuz At Tarmasi, ulama kelahiran Tremas, Pacitan Jawa Timur ini diiktiraf oleh ulama-ulama Arab sebagai pakar hadith dan fiqh. Beliau yang juga mursyid tariqat Syathariah di Nusantara dilantik menjadi imam besar dan guru di Masjidil Haram. Mendapat gelaran “Allamah, Al-Muhaddith, Al-Musnid, Al-Faqih, Al Usuliy wal Muqri’. Ramai ulama-ulama Arab yang berguru dengan beliau. Antara yang masyhur ialah Syeikh Umar Hamdan, Syeikh Ash Shihab Ahmad, Syeikh Hasan Al Masysyat Al Makki dan mufti Mumbai iaitu Syeikh Sa‘dullah Al-Maimani. Kitab-kitab penulisan beliau dijadikan rujukan wajib di institusi-institusi pengajian tinggi di Iraq, Maghribi, Arab Saudi dan negara-negara Arab yang lain.”

3) Syeikh Yasin Al Fadanim mendapat gelaran “Musnid Al Asr” (Pemegang Sanad Unggul Zaman) dari ulama hadith di Mekah iaitu Sayyid Abdullah Al Ghumari. Ulama-ulama besar Arab menjadi anak murid beliau antaranya Syeikh Ali Jum’ah (mufti Mesir) dan Syeikh Mahmud Said Mamduh (ulama terkenal di Mesir). Syeikh Mahmud Said Mamduh pernah berkata: “Syeikh kami Allamah Al Fadani bukan hanya sekadar seorang musnid, bahkan beliau adalah seorang alim yang menguasai segenap disiplin ilmu Islam. Beliau menjadi tumpuan manusia meminta fatwa daripada pelbagai ceruk rantau.”

Ramai lagi kalau nak cerita dalam artikel ini seperti Syeikh Ahmad Khatib Al Minankabawi, Syeikh Zainuddin Bawean, Syeikh Abdul Qadir Al Mandili, Syeikh Uthman Tungkal dan banyak lagi. Tetapi cukuplah tiga nama ini penjadi penguat hujah melawan tuduhan-tuduhan tidak berasas kepada ulama nusantara yang silam.